ALOR SETAR, 20 Januari - Tiada isu kekurangan bekalan minyak masak bersubsidi paket satu kilogram di Kedah.

Bagaimanapun, terdapat peningkatan pembeliannya berikutan peningkatan harga minyak masak di dalam botol.

Susulan itu Exco Kedah, Romani Wan Salin berkata, pemeriksaan dijalankan oleh Kementerian Perdagangan Dalam Negeri dan Hal Ehwal Pengguna (KPDNHEP) di semua daerah pada 18 Januari lalu.  Siasatan mendapati peniaga menerima bekalan daripada pembekal dan tidak berlaku pengurangan jumlah penerimaan bekalan minyak masak bersubsidi.  Pemeriksaan turut dilakukan terhadap 21 syarikat pembungkus minyak masak di Kedah.

Ini sekali gus menjawab persoalan dibangkitkan Persatuan Pengguna Negeri Kedah mengenai isu kekurangan bekalan minyak bersubsidi.


'Bukan kerana kelesuan bekerja atau COVID-19'- Dr Noor Hisham

KUALA LUMPUR, 20 Januari- Ketua Pengarah Kesihatan, Tan Sri Dr Noor Hisham Abdullah menafikan dakwaan bahawa petugas barisan hadapan Kementerian Kesihatan Malaysia (KKM), Dr Ali Noor Hassan meninggal dunia akibat kelesuan dalam bertugas ataupun kerana jangkitan COVID-19.

Sebaliknya beliau berkata ia disebabkan Allahyarham Dr Ali Noor mempunyai penyakit lain dan telah menjalani beberapa sesi rawatan.

Menerusi kenyataan di laman Facebook, Tan Sri Dr Noor Hisham turut memaklumkan, keputusan ujian COVID-19, Allahyarham Dr Ali Noor juga adalah negatif.

Justeru itu, beliau memohon mana-mana pihak tidak membuat spekulasi bagi menghormati jenazah serta ahli keluarga Allahyarham. Tan Sri Dr Noor Hisham mengakui Allahyarham merupakan seorang pegawai perubatan yang disenangi rakan-rakan sekerja, pesakit dan masyarakat setempat. Beliau turut mengucapkan takziah kepada keluarga Allahyarham Dr Ali Noor.


COVID-19: Tahap kesihatan Datuk Seri Hamzah Zainuddin stabil

KUALA LUMPUR, 20 Januari- Tahap kesihatan Menteri Dalam Negeri, Datuk Seri Hamzah Zainudin yang sedang menjalani rawatan serta kuarantin di Pusat Perubatan Universiti Malaya (PPUM) selepas positif COVID-19 adalah stabil.

Kenyataan Pejabat Menteri Dalam Negeri, turut mengucapkan terima kasih kepada semua pihak yang menzahirkan keprihatinan tahap kesihatan Datuk Seri Hamzah, susulan tular gambar yang mendakwa beliau telah dimasukkan ke Unit Rawatan Rapi (ICU) berikutan tahap kesihatan yang merosot.

Kenyataan ini turut memaklumkan tahap kesihatan menteri berada dalam keadaan stabil dan memohon agar semua pihak terus mendoakan kesembuhannya.Datuk Seri Hamzah disahkan positif COVID-19 selepas menjalani ujian saringan COVID-19 pada 11 Januari lepas.Pejabat Menteri Dalam Negeri memaklumkan sebarang perkembangan berkaitan tahap kesihatan Datuk Seri Hamzah yang sahih dan rasmi hanya akan dikeluarkan pejabat menteri.


PKPD Kampung Orang Asli Batu 6 di Perak bermula esok

KUALA LUMPUR, 20 Januari- Perintah Kawalan Pergerakan Diperketatkan (PKPD) akan dilaksanakan di Kampung Orang Asli Batu 6, Batang Padang, Perak bermula esok hingga 3 Februari depan.Menteri Kanan Pertahanan, Datuk Seri Ismail Sabri Yaakob memaklumkan, langkah berkenaan diambil berdasarkan nasihat dan penilaian risiko oleh Kementerian Kesihatan.

PKPD ini bertujuan mengawal pergerakan penduduk serta memudahkan saringan bersasar di lokaliti ini yang melibatkan 494 penduduk.

Sejak 14 Januari, ujian saringan telah dilaksanakan ke atas penduduk yang bergejala serta saringan kontak rapat.

Sehingga 18 Januari, 12 kes positif direkodkan manakala 87 kontak rapat sedang dikuarantin.


COVID-19: Semua pekerja warga asing diarahkan jalani saringan, kos saringan ditanggung majikan

KUALA LUMPUR, 20 Januari- Sehingga semalam, lebih 178,000 pekerja asing telah menjalani ujian saringan COVID-19 yang melibatkan 6,667 majikan.

Daripada jumlah berkenaan, 3,052 disahkan positif.

Kerajaan mengarahkan semua pekerja warga asing khususnya di enam negeri iaitu Selangor, Negeri Sembilan, Pulau Pinang, Sabah, Kuala Lumpur dan Labuan untuk menjalani saringan COVID-19.Kos saringan ditanggung oleh majikan masing-masing. Sehingga kini, sejumlah 840 klinik terlibat dengan program saringan ini.Sementara itu, 752 individu ditahan atas kesalahan ingkar Perintah Kawalan Pergerakan (PKP) semalam. 718 daripadanya dikompaun manakala 34 lagi direman.


Aktiviti masjid dan surau di Perlis dihentikan dalam tempoh PKP

KANGAR, 20 Januari - Berikutan Pelaksanaan Perintah Kawalan Pergerakan (PKP) di negeri Perlis bermula 22 Januari hingga 4 Februari 2021.

Segala aktiviti terbuka secara berkumpulan di masjid dan surau seluruh negeri Perlis termasuk solat berjemaah dihentikan seketika.

Perintah berkenaan dikeluarkan selepas mendapat perkenan Raja Perlis Tuanku Syed Sirajuddin Jamalullail serta Raja Muda Perlis, Tuanku Syed Faizuddin Putra Jamalullail.

Umat Islam di Perlis turut diseru untuk menunaikan solat secara berjemaah di rumah dalam tempoh PKP dan bagi mengimarahkan masjid dengan solat lima waktu berjemaah maka hanya Pegawai dan Jawatankuasa Masjid sahaja dibenarkan hadir namun tidak melebihi lima orang.

Sementara itu bagi solat Jumaat pula hendaklah didirikan oleh jemaah yang terdiri dalam kalangan anak kariah termasuk imam dan khatib, tidak melebihi kapasiti maksimum mengikut saiz masjid dan tidak kurang daripada tiga orang.

Mereka yang diizinkan hadir bagi mendirikan solat berjemaah dan Solat Jumaat di masjid hendaklah membuat pemeriksaan suhu badan, sanitasi tangan dan merekodkan kehadiran dalam daftar hadir atau mengimbas kod QR Aplikasi MySejahtera.


JHEAIK pinda aktiviti keagamaan di masjid dan surau

ALOR SETAR, 20 Januari - Jabatan Hal Ehwal Agama Islam Negeri Kedah (JHEAIK) melakukan pindaan terhadap arahan pelaksanaan aktiviti keagamaan di masjid dan surau dalam tempoh Perintah Kawalan Pergerakan Bersyarat (PKPB).  Menurut Pengarahnya, Mohd Yusri Md Daud, pindaan itu melibatkan program keagamaan dan aktiviti pengurusan jenazah.  Menerusi pindaan tersebut program keagamaan sebelum solat Jumaat dan sebagainya dalam skala kecil di masjid dan surau di Zon Hijau, Kuning, dan Jingga dibenarkan selain tidak melebihi 60 minit manakala di Zon Merah ia tidak dibenarkan.  Dalam pada itu, pindaan perkara 6.4 pula melibatkan aktiviti pengurusan jenazah bagi kawasan Zon Merah, solat jenazah bukan COVID-19 hanya dibenarkan tidak melebihi 20 orang manakala bagi kawasan Zon Hijau, Kuning dan Jingga, pengurusan jenazah di masjid dibenarkan dan solat jenazah terhad.  Arahan tersebut berkuatkuasa serta merta sehingga arahan rasmi terkini dikeluarkan dari semasa ke semasa.


COVID-19: 3,631 kes positif dilaporkan

KUALA LUMPUR, 19 Januari- Kes positif COVID-19 hari ini mencatat sebanyak 3,631 kes.

Angka berkenaan sekaligus menjadikan jumlah kumulatif kes positif dalam negara mencapai 165,371 kes.

Selangor mencatat kes tertinggi iaitu sebanyak 1,199 kes.

Manakala bagi kes sembuh pula, sejumlah 2,944 kes, yang menjadikan jumlah kumulatif kes sembuh 125,288.

Dukacita dimaklumkan, terdapat 14 kematian, menjadikan jumlah kematian setakat ini sebanyak 619 kes.


JPJ turun padang sertai SJR di Kuala Lumpur

KUALA LUMPUR, 19 Januari - Jabatan Pengangkutan Jalan (JPJ) Kuala Lumpur turut turun padang menyertai sekatan jalan raya (SJR) bagi mengekang penularan pandemik COVID-19.

Ini menerusi kolaborasi bersama Jabatan Siasatan dan Penguatkuasaan Trafik (JSPT) Kuala Lumpur di Plaza Tol Jalan Duta dan Tol Sungai Besi.

Jelas Pengarah JPJ Kuala Lumpur, Mohd Zaki Ismail seramai 33 anggota membantu polis di SJR sekitar ibu negara sepanjang tempoh Perintah Kawalan Pergerakan (PKP).

Selain pematuhan prosedur operasi standard (SOP) Majlis Keselamatan Negara (MKN), pengguna jalan raya perlu mematuhi Akta Pengangkutan Jalan 1987 (Akta 333) dan Akta Pengangkutan Awam Darat 2010.

Beliau ditemui media selepas membuat tinjauan di Plaza Tol Jalan Duta.

Turut hadir, Pegawai Turus Penguatkuasaan JSPT Kuala Lumpur, DSP Mohd Fadzli Bin Mohd Yatim.


Tiga penolong pegawai MAQIS direman lima hari bantu siasatan kartel daging

JOHOR BAHRU, 19 Januari - Tiga penolong pegawai Jabatan Perkhidmatan Kuarantin dan Pemeriksaan (MAQIS) Johor direman lima hari bagi membantu siasatan terhadap isu kartel daging.

Perintah reman dikeluarkan Penolong Pendaftar Mahkamah Majistret Johor Bahru, Nur Fathiah Mohd Fedzir.

Perintah reman dipohon Suruhanjaya Pencegahan Rasuah Malaysia (SPRM) Johor susulan penangkapan tiga individu terbabit berusia 40 hingga 55 tahun, malam semalam. Terdahulu, mereka tiba di perkarangan mahkamah diiringi pegawai SPRM.  Mereka ditahan semalam selepas disyaki terlibat dengan kegiatan rasuah berhubung kemasukan daging sejuk beku tidak dibenarkan Jabatan Veterinar.  Kes disiasat mengikut Seksyen 17(a) Akta SPRM 2009.


Penjawat awam tidak akan terlepas tindakan jika ingkar SOP

KUALA LUMPUR, 19 Januari - Kerajaan akan mengambil tindakan undang-undang sekiranya penjawat awam didapati melanggar prosedur operasi standard (SOP) Perintah Kawalan Pergerakan (PKP) yang dilaksana ketika ini.

Ketua Setiausaha Negara, Tan Sri Mohd Zuki Ali berkata tidak ada yang terkecuali daripada dikenakan hukuman.

Tegasnya, jika mana-mana kakitangan kerajaan memberi imej buruk kepada sektor perkhidmatan awam, peraturan sedia ada akan diambil.

Setiap keputusan dilaksana oleh kerajaan bertujuan memutuskan rantaian penularan pandemik COVID-19 yang kian meningkat setiap hari.

Tan Sri Mohd Zuki Ali ditemui selepas menjadi tetamu program Bicara Naratif di Angkasapuri.


Peruntukan awal RM200 juta untuk ringankan beban penduduk

PUTRAJAYA, 18 Jan - Ketika negara sedang berdepan wabak COVID-19, rakyat turut diuji dengan bencana banjir.

Untuk itu kerajaan telah bersetuju menyediakan peruntukan awal RM200 juta.

Di samping itu, sebanyak RM50 juta telah disalurkan kepada Kumpulan Wang Amanah Bantuan Bencana Negara di bawah NADMA bagi perbelanjaan operasi bencana semasa tempoh Monsun Timur Laut.

Perdana Menteri turut menjunjung kasih atas keprihatinan dan perkenan Yang di-Pertuan Agong dan Raja Permaisuri Agong kerana turut meredah banjir.

Malah baginda berdua turut terlibat dalam misi bantuan kepada penduduk terjejas banjir di pusat penempatan sementara, dan kampung-kampung sekitar Pahang baru-baru ini.


Bantuan sekali beri RM500 ringankan beban pemandu teksi dan bas

PUTRAJAYA, 18 Jan - Bagi meringankan beban pemandu teksi dan bas pula, bantuan RM500 sekali bayar diberikan.

Bantuan tersebut memanfaatkan 14,000 pemandu pelancong serta 118 ribu pemandu teksi, bas sekolah, bas persiaran, kereta sewa dan e-hailing.

Ia melibatkan peruntukan tambahan sebanyak RM66 juta.


Pelepasan cukai khas pembelian peralatan teknologi dilanjutkan sehingga 31 Disember

PUTRAJAYA, 18 Jan - Tempoh pelepasan cukai khas ke atas pembelian peralatan teknologi dilanjutkan sehingga hujung tahun ini.

Ia membabitkan pembelian telefon bimbit, komputer dan tablet.

Menurut Perdana Menteri, kerajaan melihat pelbagai insentif dan pelepasan cukai berjaya merangsang ekonomi dalam beberapa sektor.

Selain itu, kerajaan turut melanjutkan tempoh capaian internet percuma sebanyak 1 Gigabit yang diberi kepada orang ramai untuk melayari laman sesawang termasuk untuk tujuan pendidikan.

Pakej langganan khas untuk pelajar yang menduduki peperiksaan SPM dan STPM juga diperluas kepada pelajar institusi pengajian tinggi yang disediakan sehingga hujung April.


15 Bank tawar moratorium bagi negeri yang dilanda banjir

PUTRAJAYA, 18 Jan - Bantuan moratorium dan pengurangan bayaran balik pinjaman akan terus disediakan.

Bagi negeri-negeri yang dilanda banjir, 15 buah bank, menawarkan moratorium bayaran balik pinjaman.

Bagi peminjam yang menghadapi kesukaran berurusan dengan pihak bank, Bank Negara Malaysia serta Agensi Kaunseling dan Pengurusan Kredit (AKPK) bersedia membantu dan memberi khidmat nasihat melalui telefon atau secara dalam talian.

Bagi peminjam Perbadanan Tabung Pendidikan Tinggi Nasional (PTPTN) yang terjejas akibat wabak COVID-19 dan bencana banjir pula, mereka boleh memohon moratorium bayaran balik pinjaman selama tiga bulan.

Permohonan penangguhan boleh dibuat sehingga 31 Mac ini.


Program I-Sinar kategori 2: KWSP buat bayaran pendahuluan mulai 26 Januari

PUTRAJAYA, 18 Jan - 'Program i-Sinar' ditambah baik.

KWSP akan membuat pembayaran pendahuluan sehingga seribu ringgit bagi permohonan i-Sinar Kategori 2.

Kemudahan itu diberikan bagi membantu mereka yang menghadapi pelbagai cabaran akibat PKP serta bencana banjir.

Proses pembayaran pendahuluan akan mula dibuat pada 26 Januari ini.

Setakat 13 Januari, lebih 3 juta permohonan telah diluluskan dengan jumlah RM24 bilion akan disalurkan pada tahun ini.


Insentif RM500 kepada 'frontliners' diberi suku tahun pertama 2021

PUTRAJAYA, 18 Jan - Pemberian bayaran sekali bayar (one off) kepada semua petugas barisan hadapan akan mula dibayar dalam suku tahun pertama tahun ini.

Ia melibatkan pembayaran RM500 kepada petugas barisan hadapan kesihatan, dan RM300 kepada petugas barisan hadapan yang lain seperti yang diumumkan dalam belanjawan 2021 sebelum ini.

Kerajaan juga akan menambah lebih 3,500 anggota kesihatan yang akan mula bertugas pada hujung bulan ini.

Penambahan anggota kesihatan tersebut melibatkan peruntukan tambahan berjumlah RM150 juta.

Kerajaan juga bersedia untuk menambah pengambilan baharu sekirnya terdapat keperluan di masa mendatang bagi menggerakkan program imunisasi kelak.


Banjir Pahang: 1,739 penduduk terjejas

KUANTAN, 18 Januari - Jumlah penduduk terjejas banjir di Pahang turun kepada 1,739 orang daripada 485 buah keluarga setakat pukul 2 petang. Kesemua mereka ditempatkan di 18 Pusat Pemindahan Sementara (PPS) melibatkan tiga daerah.  Pekan masih merekodkan jumlah penduduk terjejas paling ramai dengan 1,337 orang daripada 388 keluarga ditempatkan di 13 buah PPS.  Ia diikuti Kuantan dengan 380 orang daripada 90 keluarga di 2 PPS dan Maran 22 orang daripada 7 keluarga di dua buah PPS.


Program Subsidi Upah 3.0 ditambah baik

PUTRAJAYA, 18 Jan - Program Subsidi Upah 3.0 di bawah PERKESO akan ditambah baik.

Semua majikan yang beroperasi dalam PKP layak untuk memohon, tanpa mengambil kirasektor.

Untuk tempoh satu bulan, majikan yang layak akan menerima subsidi upah berjumlah 600 ringgit bagi setiap pekerja mereka yang bergaji kurang daripada empat ribu ringgit.

Selain itu, had 200 pekerja bagi setiap permohonan akan ditingkatkan kepada 500 pekerja.

Inisiatif ini melibatkan peruntukan tambahan sebanyak RM1 bilion yang dijangka akan memanfaatkan 250,000 majikan yang menggaji lebih 2.6 juta pekerja.

Dalam pada itu, sejumlah RM24 juta diperuntukkan kerajaan bagi membiayai caruman penuh "delivery riders" di bawah Skim Keselamatan Sosial Pekerjaan Sendiri PERKESO.

Setakat ini, hampir 32,000 permohonan daripada mereka telah diterima untuk perlindungan skim berkenaan.


Hospital dalam pembinaan terbakar

TANAH MERAH, 18 Januari - Bangunan Hospital Tanah Merah, Kelantan yang dalam pembinaan terbakar malam tadi.  Ketua Bomba Zon Machang Nurul Alfisyahrin Mohd Zaki berkata, sebaik tiba di lokasi kejadian mereka mendapati api sedang marak di tingkat 1, 2 dan 3 bangunan tujuh tingkat itu.

Api berjaya dikawal setengah jam kemudian.

Selain Balai Tanah Merah, operasi turut dibantu bomba Machang dan Pasir Mas.

Kebakaran membabitkan 30 hingga 35% keseluruhan bangunan.  Menurut Nurul Alfisyahrin, bangunan baru yang terletak bersebelahan Hospital Tanah Merah itu 70% siap.  Punca kebakaran dan jumlah kerugian masih dalam siasatan.


Peduli pandangan rakyat, Wilayah Persekutuan tingkat operasi sanitasi awam

KUALA LUMPUR, 17 Januari - Operasi sanitasi awam akan ditingkatkan di Wilayah Persekutuan berikutan kes jangkitan COVID-19 semakin meningkat.

Menurut Menteri Wilayah Persekutuan, Tan Sri Annuar Musa, langkah itu diambil selepas mengambil kira pandangan rakyat berhubung keperluan sanitasi di wilayah itu bagi mencegah penularan wabak tersebut.

Setakat semalam, 48 sanitasi dilakukan meliputi Sekolah KAFA di Bukit Bintang, Cheras, Segambut, Wangsa Maju dan Titiwangsa.

Beliau berkata demikian semasa berkongsi perkembangan semasa COVID-19 Wilayah Persekutuan melalui laman Facebook Kementeriannya.

Tambahnya, orang ramai dinasihati mematuhi prosedur operasi standard (SOP) terutamanya di tempat awam seperti pasar dan taman awam.


Banjir termenung di Johor halang penduduk kembali ke kediaman

JOHOR BAHRU, 17 Januari - Banjir di Johor tidak berubah sehingga pukul 12.00 tengah hari tadi dengan jumlah penduduk terjejas banjir kekal 93 orang melibatkan 23 keluarga yang ditempatkan di dua pusat pemindahan sementara (PPS), masing-masing di Segamat dan Batu Pahat.

Keadaan itu berikutan terdapat banjir termenung di dua kawasan di daerah itu.

Pengerusi Jawatankuasa Kesihatan dan Alam Sekitar Johor, R. Vidyananthan berkata 76 individu daripada 20 keluarga melibatkan penduduk Kampung Seberang Batu Badak, Segamat berada di PPS Sekolah Agama Gemereh.

Di PPS Sekolah Kebangsaan Seri Bunut, Parit Raja, Batu Pahat pula menempatkan 17 orang daripada tiga keluarga yang merupakan penduduk Kampung Talang Bunut, Parit Raja.


Banjir Pahang semakin pulih, jumlah penduduk terjejas di PPS catat penurunan

KUANTAN, 17 Januari - Setakat pukul 12.00 tengah hari tadi, jumlah penduduk terjejas banjir di Pahang terus mencatatkan penurunan kepada 3,922 individu melibatkan 1,096 keluarga terjejas di tiga daerah terlibat.  Angka itu berkurangan berbanding seramai 4,010 penduduk terjejas daripada 1,127 keluarga setakat pukul 11.00 pagi tadi.

Portal Info Bencana Jabatan Kebajikan Masyarakat (JKM) memaklumkan kesemua mereka yang terjejas kini masih ditempatkan di 45 pusat pemindahan sementara (PPS).  Daerah Pekan masih merekodkan jumlah penduduk terjejas paling ramai dipindahkan dengan 2,588 orang daripada 743 keluarga di 25 PPS.  Diikuti daerah Kuantan dengan 777 orang daripada 174 keluarga di tujuh PPS dan Maran 557 orang daripada 179 keluarga di 12 PPS.  Sementara itu, terbaharu, seramai 54 penduduk terjejas di daerah Bera dan dua di daerah Temerloh telah dibenarkan kembali ke kediaman masing-masing selepas banjir di kawasan kediaman mereka surut sepenuhnya.


Cuaca baik, lebih ramai mangsa banjir dibenarkan pulang

KUCHING, 17 Januari - Susulan cuaca bertambah baik di Sarawak menyaksikan lebih ramai penduduk terjejas banjir yang ditempatkan di Pusat Pemindahan Sementara (PPS) dibenarkan pulang ke rumah masing-masing.

Setakat pukul 12.00 tengah hari tadi, 1,208 penduduk daripada 342 keluarga masih ditempatkan di 12 PPS.  Di Kuching, hanya PPS Dewan Masyarakat Haji Kamaruddin Segedup masih dibuka untuk 113 penduduk daripada 24 keluarga.  Di Serian, 1,088 penduduk daripada 317 penduduk masih mendiami 10 PPS manakala di Miri, tujuh sekeluarga masih tinggal di Balai Raya Kampung Batu Satu.

Jabatan Bomba dan Penyelamat merupakan agensi yang dipertanggungjawabkan untuk membantu penduduk terjejas.


Penduduk terjejas banjir di Sabah kembali meningkat

KOTA KINABALU, 17 Januari - Angka penduduk terjejas banjir di Sabah yang dipindahkan kembali meningkat pagi tadi.

Daerah Kota Kinabalu, Penampang, Putatan, Tuaran dan Papar menjadi daerah terbaharu dilanda banjir selain Pitas, Beaufort dan Paitan yang dilanda banjir sebelum ini.

Sekretariat Jawatankuasa Pengurusan Bencana Negeri Sabah memaklumkan setakat pukul 8.00 pagi, angka penduduk terjejas banjir meningkat kepada 176 orang berbanding 122 individu malam tadi yang dipindahkan di tujuh pusat pemindahan sementara (PPS) seluruh negeri.

Di lima daerah terbaharu dilanda banjir itu, 39 penduduk terjejas banjir dipindahkan di Kota Kinabalu, Penampang (11) dan Putatan (4) manakala tiada penduduk terjejas dipindahkan di Tuaran dan Papar.

Hujan lebat di beberapa kawasan menyebabkan paras air mula meningkat di daerah terbabit walaupun tiada penduduk terjejas banjir dipindahkan, air banjir didapati sedalam 3.03 meter di Tuaran dan 4.89 meter di Papar pada tahap berjaga-jaga dan waspada.


Tular berita pembinaan dewan masyarakat bernilai RM35 juta, peruntukan adalah untuk pembinaan tiga buah dewan orang ramai

PAGOH, 17 Jan - Susulan isu surat tular di media sosial mengenai projek dewan di Parlimen Pagoh bernilai RM35 juta.

Pejabat Perdana Menteri tampil memberikan penjelasan dan memaklumkan peruntukan pembangunan tersebut diberikan untuk pembinaan tiga dewan orang ramai iaitu Dewan Gersik, Tangkak bernilai RM13 juta, Dewan Masyarakat Bukit Pasir, Muar RM16.66 juta dan Pusat Komuniti Bukit Kepong, Muar bernilai RM5.77 juta.

Menurut kenyataan yang dikeluarkan, peruntukan pembangunan tersebut bukan untuk pembinaan sebuah dewan sepertimana yang digembar gemburkan sesetengah pihak.

Dalam masa sama Kenyataan itu juga menyebut, perolehan bagi ketiga-tiga projek pembinaan dewan berkenaan bukan secara rundingan terus, tetapi mengikut tatacara perolehan secara tender yang diluluskan oleh Kementerian Kewangan.


Agong, Raja Permaisuri zahir ucapan takziah kepada keluarga Allahyarham Tun Dr Mohamed Salleh Abas

KUALA LUMPUR, 16 Januari- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah, menzahirkan ucapan takziah kepada seluruh keluarga bekas Ketua Hakim Negara Tun Dr Mohamed Salleh Abas.

Seri Paduka Baginda berdua turut menzahirkan rasa sedih dengan pemergian Allahyarham dan menzahirkan harapan agar seluruh keluarga Allahyarham sabar dan tabah. Seri Paduka Baginda berdua amat menghargai khidmat bakti dan jasa Allahyarham kepada masyarakat dan negara, serta menyifatkan pemergian Allahyarham sebagai satu kehilangan besar kepada negara.


Pemergian Tun Dr Mohamed Salleh Abas: PM turut ucap takziah

KUALA LUMPUR, 16 Januari- Perdana Menteri, Tan Sri Muhyiddin Yassin turut menzahirkan ucapan takziah kepada seluruh keluarga Allahyarham Tun Dr Mohamed Salleh Abas.

Beliau menyampaikan ucapan berkenaan melalui dalam hantaran di laman Facebook miliknya.

Perdana Menteri berasa sedih atas pemergian Allahyarham dan mendoakan agar keluarga Allahyarham tabah menghadapi detik yang mendukacitakan itu.


Banjir Pahang: Lebih 5,000 penduduk masih di PPS

KUANTAN, 16 Januari - Jumlah penduduk terlibat bencana alam berkurangan kepada 5,251 orang daripada 1,446 buah keluarga. Mereka merupakan penduduk lima daerah dan ditempatkan di 68 Pusat Pemindahan Sementara (PPS).

Menurut Portal Info Bencana Jabatan Kebajikan Masyarakat (JKM), setakat 12.00 tengah hari tadi daerah Pekan merekodkan jumlah penduduk terjejas paling ramai.2,877 orang daripada 816 keluarga ditempatkan di 32 PPS.  Ia diikuti Maran dengan 1,262 orang, Kuantan (837) Bera (246) dan Temerloh (31).


Operasi dobi layan diri, kedai cermin mata perlu patuhi SOP

KUALA LUMPUR, 16 Januari - Pengusaha kedai cermin mata dan dobi layan diri yang tidak mematuhi Prosedur Operasi Standard (SOP) ketika beroperasi dalam tempoh PKP boleh dikenakan amaran, kompaun serta penutupan premis perniagaan.

Kenyataan Menteri Perdagangan Dalam Negeri Dan Hal Ehwal Pengguna (KPDNHEP) Datuk Seri Alexander Nanta Linggi berkata sekiranya pematuhan SOP gagal mencapai tahap memuaskan, kementerian akan mengambil tindakan drastik termasuk mencadangkan kepada Majlis Keselamatan Negara (MKN) untuk menutup kembali operasi industri tersebut sewaktu tempoh PKP. Kenyataan ini turut memaklumkan, kerjasama semua pihak penting dalam mengimbangi keperluan antara kelangsungan ekonomi negara dan mengawal jangkitan COVID-19.Sebelum ini, Menteri Kanan Pertahanan, Datuk Seri Ismail Sabri Yaakob mengumumkan bahawa kerajaan mengambil keputusan membenarkan semula operasi kedai dobi layan diri dan kedai cermin mata kerana mengambil kira keperluan rakyat yang memerlukan perkhidmatan ini.


Pesakit COVID-19 boleh buat pelaporan kendiri menerusi aplikasi MySejahtera

PUTRAJAYA, 16 Jan - Pesakit COVID-19 yang sedang menunggu panggilan daripada Kementerian Kesihatan, KKM, kini boleh membuat pelaporan kendiri menerusi aplikasi MySejahtera.

Ketua Pengarah Kesihatan, Tan Sri Dr Noor Hisham Abdullah berkata, pemerkasaan aplikasi itu bertujuan melancarkan pengurusan kes positif wabak tersebut.

Pada masa sama, memenuhi keperluan pengguna dalam memutuskan rantaian jangkitan dalam kalangan komuniti dengan lebih berkesan.

Menurut beliau pengguna boleh melayari MySejahtera HelpDesk di halaman utama aplikasi MySejahtera dan ikuti arahan di ruang G.

Tan Sri Dr Noor Hisham turut menjelaskan, pengguna yang didaftarkan sebagai kes positif di Pusat Kesiapsiagaan dan Tindak Cepat Krisis, CPRC KKM juga akan diberi notifikasi menerusi khidmat pesanan ringkas, SMS dan push notification melalui MySejahtera mulai hari ini.

Katanya pengguna juga akan mendapat nasihat dan pelan susulan penilaian kendiri serta peringatan untuk melakukan penilaian pemantauan gejala pandemik itu di bahagian ‘Perlu dilakukan’ bagi tempoh 10 hari berturut-turut.

Sekiranya pengguna bergejala, maklumat tersebut akan terus disalurkan ke Pusat Penilaian COVID-19, CAC dan pengguna akan dihubungi oleh petugas kesihatan untuk penilaian lanjut.

Justeru beliau menasihati orang ramai untuk mengemas kini aplikasi MySejahtera dan menggunakan sepenuhnya semua fungsi dalam aplikasi tersebut.


Institusi pendidikan di Kelantan, Sibu perlu ikut ketetapan operasi di kawasan PKP

PUTRAJAYA, 16 Jan - Semua institusi pendidikan di bawah Kementerian Pendidikan, KPM di Kelantan dan Sibu di Sarawak perlu mengikut ketetapan pengoperasian institusi pendidikan di kawasan Perintah Kawalan Pergerakan, PKP seperti diumumkan sebelum ini.

KPM dalam kenyataannya memaklumkan ketetapan itu susulan Kelantan dan Sibu dikenakan PKP bermula hari ini.

Merujuk kepada ketetapan yang dikeluarkan kementerian itu sebelum ini, sesi persekolahan secara bersemuka bagi institusi pendidikan di bawah KPM di kawasan PKP hanya melibatkan murid menduduki peperiksaan utama tahun 2020 dan 2021 serta peperiksaan antarabangsa yang setara.

Peperiksaan itu termasuk Sijil Pelajaran Malaysia, Sijil Vokasional Malaysia, Sijil Kemahiran Malaysia, Sijil Tinggi Persekolahan Malaysia, Sijil Tinggi Agama Malaysia dan Diploma Vokasional Malaysia.

Bagi kawasan Perintah Kawalan Pergerakan Bersyarat, PKPB atau Perintah Kawalan Pergerakan Pemulihan, PKPP pula, pengoperasian institusi pendidikan dan semua kategori Institusi Pendidikan Swasta yang berdaftar dengan KPM termasuk sekolah antarabangsa adalah berdasarkan takwim institusi masing-masing.


Tiada lagi budi bicara, Polis akan bertindak tegas jika ingkar SOP

KUALA LUMPUR, 16 Jan - Memasuki hari keempat pelaksanaan Perintah Kawalan Pergerakan, PKP.

Tindakan tegas akan dikenakan dan polis tidak akan berkompromi dengan mana-mana individu yang cuba melakukan pergerakan merentas negeri dan daerah mulai hari ini.

Menteri Kanan Pertahanan, Datuk Seri Ismail Sabri Yaakob berkata, polis telah menggunakan budi bicara dalam memberi kelonggaran berhubung perjalanan rentas negeri dan daerah sepanjang tiga hari pertama pelaksanaan Perintah Kawalan Pergerakan, PKP sehingga semalam.

Tambah beliau, kompaun akan dikenakan secara terus di lapangan kepada individu yang didapati melanggar perintah ditetapkan.

Ujarnya, sebanyak 32 percubaan rentas negeri dan daerah telah diambil tindakan dalam tempoh dua hari pertama pelaksanaan PKP.


Merentas negeri: Ingkar? Tindakan tegas bakal diambil

PASIR PUTEH, 15 Januari- Tiada lagi kompromi terhadap individu yang ingkar mulai tengah malam ini, terutamanya melibatkan pergerakan rentas negeri. Ketua Polis Kelantan, Datuk Shafien Mamat menegaskan tindakan juga menanti kumpulan berkenaan, selepas kelonggaran diberi khususnya perantau untuk kembali ke kediaman masing-masing. Dalam masa sama, unit khas ditubuhkan bagi memantau pengguna jalan raya yang cuba melepasi Sekatan Jalan Raya (SJR).

Tumpuan penguatkuasaan turut di perketat, akan dilakukan secara menyeluruh termasuk menutup semua ‘lorong tikus’ keluar dan masuk di sempadan negeri kelantan.

"Kita akan terus kuatkuasakan undang-undang, tiada lagi kompromi."Beliau menegaskan demikian selepas meninjau SJR di Bukit Yong, Pasir Puteh.


Aktiviti pasca banjir perlu dapat kebenaran

TEMERLOH, 15 Januari- Pertubuhan Bukan Kerajaan (NGO) dan sukaralewan luar atau berada di zon hijau, yang ingin membantu penduduk terjejas banjir di Pahang perlu membuat permohonan secara dalam talian atau mendapatkan kebenaran polis. Mereka yang tinggal di Zon Merah pula tidak dibenarkan menghantar bantuan ke negeri itu bagi mengelak jangkitan COVID-19.

Menteri Besar Pahang, Datuk Seri Wan Rosdy Wan Ismail berkata, pihaknya menerima nasihat daripada Majlis Keselamatan Negeri Pahang, Jabatan Kesihatan Negeri, Polis Diraja Malaysia (PDRM) dan agensi berkaitan bagi memutuskan rantaian COVID-19. Beliau bagaimanapun menghargai dan mengalu-alukan bantuan NGO serta sukarelawan kepada penduduk terjejas, namun perlu mematuhi Prosedur Operasi Standard (SOP) yang ditetapkan.  Datuk Seri Wan Rosdy memberitahu pemberita selepas Flagship Program Sukarelawan Pahang di Kampung Pengkalan Jaya Lebak, Temerloh. Sementara itu, beliau berkata, Jabatan Perparitan dan Saliran negeri telah diarah melakukan tindakan segera bagi mengatasi keadaan air banjir termenung di beberapa daerah yang dijangka berlarutan antara satu hingga dua minggu.


Restoran terbakar, punca kejadian sedang disiasat

KUALA LUMPUR, 15 Januari- Sebuah restoran di Jalan Tugu, ibu negara terbakar awal pagi tadi.

Api yang marak menyebabkan ia berjaya dipadamkan hanya dalam tempoh dua jam.

Menurut Komander Operasi, Ahmad Kamarul Nizam Zakaria, pihaknya menerima panggilan pada pukul 1.45 tengah malam.

Sebaik tiba mereka mendapati bahagian dapur restoran berkeluasan 400 kaki persegi terbakar.

Api berjaya dipadam sepenuhnya pukul 3.48 pagi.

Nilai kerugian dan punca kejadian sedang disiasat.


Banjir di Johor: Tujuh PPS ditutup

JOHOR BAHRU, 15 Januari- Banjir di Johor semakin pulih dengan tujuh lagi Pusat Pemindahan Sementara (PPS) ditutup hari ini. Lima PPS ditutup di daerah Kota Tinggi, dua di Johor Bahru manakala satu lagi di Kluang.

Exco Kesihatan dan Alam Sekitar, R. Vidyananthan memaklumkan, dua PPS yang masih beroperasi ialah PPS Sekolah Agama Gemereh di Segamat dan PPS Sekolah Kebangsaan Seri Bunut di Batu Pahat.  93 penduduk daripada 23 keluarga masih berada di kedua-dua PPS berkenaan.  Jalan Kota Tinggi – Kluang pula masih ditutup untuk semua kenderaan akibat tanah runtuh.


10 PPS masih beroperasi di Johor

JOHOR, 15 Januari - Di Johor, banjir semakin pulih dengan hanya 10 PPS masih beroperasi.

Ia melibatkan daerah Batu Pahat, Johor Bahru, Kota Tinggi, Kluang dan Segamat.

Menurut kenyataan Exco Kesihatan dan Alam Sekitar, R. Vidyananthan, 784 penduduk terjejas daripada 245 keluarga masih berada di PPS.  140 keluarga di lima PPS di Kota Tinggi, 71 keluarga di dua PPS di Johor Bahru, 20 keluarga di satu PPS di Segamat, 11 keluarga di satu PPS di Kluang dan tiga keluarga di satu PPS di Batu Pahat. Manakala Jalan Kota Tinggi, Kluang masih ditutup untuk semua kenderaan kerana tanah runtuh penduduk daripada empat keluarga.


Banjir Sarawak: Lebih 4,000 penduduk terjejas

SARAWAK, 15 Januari - Penduduk terjejas banjir di Sarawak mencecah 4,222 orang setakat 8 pagi tadi.

1,127 keluarga itu merupakan penduduk Kuching, Samarahan, Serian dan Miri.

2,159 daripada 567 keluarga ditempatkan di 19 Pusat Pemindahan Sementara (PPS) sekitar Kuching.

Manakala 706 penduduk Bau daripada 155 buah keluarga berlindung di 11 PPS.

Di Serian, 1,014 penduduk terjejas daripada 296 keluarga dipindahkan ke 10 PPS.  105 buah keluarga dengan 314 orang penduduk di Samarahan ditempatkan di tujuh PPS.  Dua PPS di Miri menempatkan 29 penduduk.


Datuk Abdul Azizi Jusoh dilantik Ketua Pengarah baharu JAKIM

PUTRAJAYA, 15 Januari - Timbalan Ketua Pengarah Operasi Jabatan Kemajuan Islam Malaysia (JAKIM) Datuk Abdul Azizi Jusoh dilantik Ketua Pengarah baharu agensi itu.

Beliau mengisi kekosongan selepas penyandangnya, Datuk Paimuzi Yahya meninggal dunia Oktober tahun lalu.

Pelantikan diumum Menteri di Jabatan Perdana Menteri, Datuk Dr Zulkifli Mohamad Al-Bakri.

Menurut beliau, Datuk Abdul Azizi dipilih berdasarkan beberapa kriteria.

Antaranya memiliki pengalaman luas dalam pentadbiran awam berkaitan Hal Ehwal Islam, berintegriti dan diterima baik rakan strategik JAKIM.

Selain jawatan nombor dua agensi itu, Datuk Abdul Azizi turut pernah menjawat beberapa lagi jawatan penting.

Ini termasuk Ketua Pegawai Eksekutif Majlis Agama Islama Wilayah Persekutuan, Pengarah Jawi dan Pegawai Agama Kedutaan Besar Malaysia di Tokyo.


Pusat operasi katering musnah dalam kebakaran

KUALA LUMPUR, 15 Januari - Pemilik sebuah syarikat katering terpaksa berputih mata apabila pusat operasinya di ibu negara musnah terbakar.

Turut hangus lori dan motosikal yang diletakkan di situ.

Kejadian di Sentul itu berlaku kira-kira 7 malam semalam.

Sebaik menerima panggilan, bomba dari balai Sentul, Gombak Selatan Hang Tuah dan Titiwangsa digerakkan ke lokasi.

Menurut Komander Operasi, Mohd Hafizan Hassan, kebakaran berjaya dikawal kira-kira 40 minit kemudian.

Ia berjaya dipadamkan sepenuhnya 8.11 malam.

Tragedi mengakibatkan bangunan separa kekal itu hangus 85%.

Punca sebenar dan jumlah kerugian sedang dikenal pasti.


Pengurangan perjalanan feri dalam tempoh PKP

LANGKAWI, 15 Januari - Laluan pergi dan balik feri Langkawi ke Kuala Perlis dihentikan dalam tempoh PKP berikutan larangan rentas negeri yang dikenakan kerajaan.

Jabatan Laut Malaysia Wilayah Selatan dalam kenyataannya memaklumkan, laluan Feri Langkawi ke Kuala Kedah pula dikurangkan kepada satu perjalanan berbanding enam perjalanan sebelum pelaksanaan PKP.

Manakala laluan bertentangan dari Kuala Kedah ke Langkawi turut dikurangkan kepada satu perjalanan berbanding tujuh perjalanan sebelum pelaksanaan PKP.

Selain itu menurut kenyataan berkenaan, laluan pergi dan balik Feri Lumut ke Pulau Pangkor pula dikurangkan kepada enam perjalanan berbanding 12 perjalanan sebelum pelaksanaan PKP.

Pengurangan perjalanan itu turut melibatkan pergi dan balik feri laluan Feri Marina Island ke Pulau Pangkor kepada tujuh perjalanan berbanding 13 perjalanan sebelum PKP.


Jalan di Pasar Awam Ayer Itam ditutup

GEORGE TOWN, 14 Januari- Bermula esok, jalan di kawasan Pasar Awam Ayer Itam, George Town ditutup bermula jam 6.00 pagi hingga 2.00 petang.  Penutupan tersebut bagi menggurangkan pertambahan kenderaan, selain mengekalkan penjarakan fizikal di kawasan pasar terbabit.

Ketua Polis Daerah Timur Laut, ACP Suffian Santong berkata setakat pagi tadi polis mendapati kawasan pasar awam berkenaan sesak dengan orang ramai dan kebanyakan pelanggan bertindak memberhentikan kenderaan ditepi jalan mengakibatkan berlakunya kesesakan lalu lintas.  Menurutnya, tindakan penutupan jalan tersebut sama seperti perlaksanaan ketika Perintah Kawalan Pergerakan (PKP) tahun lalu. Pun begitu, jelasnya, peniaga di kawasan berkenaan masih mematuhi Prosedur Operasi Standard (SOP) ditetapkan. Jumlah gerai yang beroperasi di kawasan pasar berkenaan turut dikurangkan.  Beliau berkata demikian ketika meninjau kawasan Pasar Ayer Itam pagi tadi.


Kes COVID-19 mampu dikurangkan dalam tempoh 4 minggu

Putrajaya, 14 Januari - Kementerian Kesihatan menjangkakan kes jangkitan COVID-19 di Malaysia dapat dikurangkan kepada sekitar 500 kes ke 1,000 kes sehari dalam tempoh empat minggu.

Ketua Pengarah Kesihatan Tan Sri Dr Noor Hisham Abdullah memaklumkan, untuk tempoh dua minggu pertama pelaksanaan semula Perintah Kawalan Pergerakan (PKP), pihaknya akan memantau data terlibat dalam usaha mengurangkan kes harian.

Namun, beliau menegaskan, masih terlalu awal untuk Kementerian membuat unjuran jangkitan kes menjelang April depan.

Selain itu, beliau berpandangan negara ketika ini berada pada landasan yang betul dalam usaha membendung jangkitan COVID-19.


Timbalan Menteri KKMM, Datuk Zahidi Zainul Abidin positif COVID-19

PUTRAJAYA, 13 Jan - Timbalan Menteri Komunikasi dan Multimedia, Datuk Zahidi Zainul Abidin, disahkan positif COVID-19.

Beliau mengetahui perkara berkenaan selepas menerima keputusan ujian saringan awal pagi tadi.

Kementerian Komunikasi dan Multimedia memaklumkan, Datuk Zahidi menjalani saringan di Kuala Lumpur pada 11 Januari sejurus tiba dari Pulau Pinang.

Beliau dibawa ke Hospital Sungai Buloh untuk menjalani rawatan lanjut.

Terdahulu, Datuk Zahidi menjalani saringan COVID-19 pada 25 Disember lalu dan keputusannya adalah negatif.


11 Kluster Baharu termasuk tujuh kluster tempat kerja

PUTRAJAYA, 13 Jan - 11 kluster baharu dikenal pasti melibatkan Lembah Klang, Johor, Kedah, Kelantan, Negeri Sembilan dan Melaka, dengan 498 kes positif.

Ketua Pengarah Kesihatan, Tan Sri Dr. Noor Hisham Abdullah menjelaskan Kluster Taman Integrasi melibatkan daerah Gombak, Selangor.

Manakala Kluster Jalan Ijuk melibatkan daerah Petaling, Kuala Langat, Sepang, Klang dan Hulu Langat di Selangor.

Kedua-dua kluster itu dikesan hasil saringan bersasar di sebuah kilang.

Kluster Kota melibatkan Kota Tinggi, Johor dikesan hasil saringan individu bergejala..manakala Kluster Tanjung Megah melibatkan daerah Pontian, Johor merupakan hasil saringan kontak rapat.

Kluster Jalan Thamby dan Kluster Jalan Kasturi melibatkan daerah Lembah Pantai dan Kepong di ibu negara hasil saringan bersasar di sebuah syarikat pengawal keselamatan.

Kluster Taman Batik pula melibatkan daerah Kuala Muda dan Baling di Kedah hasil saringan individu bergejala.

Kluster melibatkan sebuah majlis perkahwinan di daerah Seremban di Negeri Sembilan juga dikenal pasti sebagai Kluster Kampung Tengah hasil saringan individu bergejala.

Kluster ke-sebelas, iaitu Kluster Dialisis Malim melibatkan daerah Melaka Tengah dan Alor Gajah di Melaka hasil saringan individu bergejala.


Operasi TNB berjalan seperti biasa, tiada pemotongan bekalan elektrik sepanjang PKP

KUALA LUMPUR, 13 Jan - Operasi Kedai Tenaga dan bacaan meter elektrik oleh Tenaga Nasional Berhad, TNB akan berjalan seperti biasa sepanjang tempoh Perintah Darurat dan PKP dengan pematuhan SOP yang ketat.

Menerusi satu kenyataan, Menteri Tenaga Dan Sumber Asli, Datuk Dr. Shamsul Anuar Nasarah turut memaklumkan tiada pemotongan bekalan elektrik akan dilaksanakan TNB sepanjang tempoh PKP, demi menjaga kebajikan dan kesejahteraan pengguna.

Selain itu, semua perkhidmatan pembekalan elektrik seperti penyambungan bekalan baharu, pembaikan kerosakan dan perkhidmatan pelanggan TNB CareLine serta Facebook TNB CareLine turut berjalan seperti biasa.

Pengguna disaran memanfaatkan Program SAVE 2.0 untuk mendapatkan e-rebat sebanyak RM200 bagi membeli penyaman udara dan peti ais cekap tenaga sebagai langkah untuk menjimatkan bil elektrik di rumah masing-masing.

Berdasarkan pelaksanaan PKP terdahulu, penggunaan elektrik isi rumah dijangka meningkat dalam tempoh PKP kali kedua ini, berikutan arahan bekerja dari rumah dan sesi pembelajaran secara dalam talian, bagi pelajar sekolah dan institusi pengajian tinggi.


Perkhidmatan Rel dan Bas Rapid beroperasi seperti biasa 6 pagi hingga 12 tengah malam

KUALA LUMPUR, 13 Jan - Perkhidmatan rel dan bas henti-henti kendalian Prasarana Malaysia Berhad, akan beroperasi seperti biasa bermula 6 pagi hingga 12 tengah malam sepanjang tempoh pelaksanaan PKP.

Perkhidmatan bas, melibatkan Rapid KL di Kuala Lumpur dan Selangor; Rapid Penang di Pulau Pinang dan Seberang Prai; Rapid Kamunting di Taiping, Perak; serta Rapid Kuantan di Pahang.

Perkhidmatan LRT, MRT dan monorel juga, akan beroperasi seperti jadual sedia ada dengan masa menunggu antara 2.8 dan tujuh minit bergantung kepada waktu puncak.

Prasarana menggalakkan pengguna Rapid KL menggunakan aplikasi PULSE untuk mendapatkan maklumat mengenai perkhidmatan rel dan bas, yang boleh dimuat turun di Google Play Store dan Apple Store.


Pengguna perkhidmatan LRT dinasihat patuh SOP

KUALA LUMPUR, 13 Januari - Pengguna perkhidmatan Transit Aliran Ringan (LRT) di semua stesen dinasihatkan mematuhi setiap Prosedur Operasi Standard (SOP) yang ditetapkan sepanjang tempoh Perintah Kawalan Pergerakan (PKP) yang bermula hari ini.Ketua Pegawai Eksekutif Rapid Rail Sdn. Bhd. Abdul Hadi Amran memaklumkan, kakitangan mereka akan membuat pemantauan di setiap stesen dan tren untuk memastikan tidak ada pengguna yang melanggar peraturan berkenaan.

Menurut beliau, semua perkhidmatan rel transit dan bas kendalian Prasarana Malaysia Berhad Prasarana beroperasi seperti biasa bermula jam 6.00 pagi hingga tengah malam sepanjang tempoh PKP.

Pengguna Rapid KL digalakkan menggunakan aplikasi kesihatan 'Pulse' untuk mendapatkan maklumat mengenai perkhidmatan rel dan bas.Ia boleh dimuat turun di Google Bay dan Apple Store.


Kenderaan komersial tidak perlu surat kebenaran semasa tempoh PKP

KUALA LUMPUR, 13 Januari- Pemilik kenderaan komersial tidak perlu memohon surat kebenaran daripada Kementerian Pengangkutan Malaysia (MOT) untuk beroperasi semasa Perintah Kawalan Pergerakan (PKP).Sekatan tidak akan dikenakan kepada kenderaan komersial yang beroperasi semasa Perintah Kawalan Pergerakan (PKP).

MOT dalam satu kenyataan memaklumkan, pemilik kenderaan komersial hanya perlu mengemukakan surat pengesahan daripada majikan.

Lorong khas akan disediakan di semua sekatan jalan raya untuk kenderaan komersial.Bagi syarikat logistik lain seperti syarikat penghantaran barang dan pengendali gudang yang berdaftar dengan persatuan, kebenaran daripada kementerian boleh diperoleh daripada persatuan masing-masing.Syarikat yang tidak berdaftar dengan mana-mana persatuan atau pertubuhan bukan kerajaan pula, surat kebenaran boleh dimohon menerusi laman rasmi MOT.MOT turut menasihati pengguna pengangkutan awam supaya mematuhi Prosedur Operasi Standard (SOP) berkaitan dan garis panduan seperti diumumkan Majlis Keselamatan Negara (MKN), mengamalkan penjarakan fizikal dan menjaga kebersihan sebagai langkah untuk mencegah penularan COVID-19.


Banjir Johor: Penduduk terjejas semakin berkurang

JOHOR BAHRU, 13 Januari- Sehingga 4.00 petang tadi, seramai 2,999 penduduk terjejas direkodkan berbanding 3,312 orang, 12.00 tengahari tadi.

Manakala 30 Pusat Pemindahan Sementara (PPS) aktif sehingga kini, di lima daerah.

Exco Kesihatan dan Alam Sekitar, R. Vidyananthan berkata, daerah Kota Tinggi merekodkan 2,161 orang melibatkan 574 keluarga di 22 PPS.  Di Johor Bahru, 624 penduduk terjejas, Kluang, 121 dan Segamat 76.  Pontian pula merekodkan 17 penduduk terjejas banjir.


Rondaan di kawasan tumpuan awam dipertingkat

KUALA TERENGGANU, 13 Januari- Jabatan Pengangkutan Jalan (JPJ) Terengganu akan meningkatkan pemeriksaan dan penguatkuasaan di terminal utama di seluruh negeri itu sepanjang tempoh Perintah Kawalan Pergerakan Bersyarat (PKPB) bermula hari ini. Orang ramai yang menggunakan perkhidmatan pengangkutan awam dinasihatkan agar sentiasa mematuhi kesemua Prosedur Operasi Standard (SOP).

Pengarah JPJ Terengganu, Zulkarnain Yasin turut mengingatkan para pelanggan yang berurusan di kaunter JPJ agar terus mematuhi segala garis panduan yang telah dikuatkuasakan.  "Rondaan akan dipertingkatkan lagi terutamanya kawasan-kawasan yang sesak dan menjadi tumpuan awam."

Beliau ditemui selepas ke udara di konti radio Terengganu FM di Jabatan Penyiaran Terengganu Bukit Pak Apil.


SJR: 5 kenderaan dikompaun kerana tidak patuh SOP

BATU BERENDAM, 13 Januari- Kira-kira 48 kenderaan diarah berpatah balik pada hari pertama Sekatan Jalan Raya (SJR) Melaka.Manakala lima kenderaan dikompaun kerana tidak mematuhi Prosedur Operasi Standard (SOP).

Menurut Ketua Polis Melaka, Datuk Abdul Majid Mohd Ali, kenderaan berkenaan diarah berpatah balik keran tidak mempunyai alasan kukuh melakukan rentas sempadan.Tambahnya, bagi kawasan SJR di kawasan Melaka Tengah, Polis Diraja Malaysia (PDRM) lebih menumpukan aktiviti merentas daerah.Manakala bagi daerah Jasin dan Alor Gajah, polis mengawasi kenderaan yang cuba merentas sempadan. Beliau diiringi Ketua Polis daerah Melaka Tengah, ACP Afzanizar Ahmad meninjau SJR Batu Berendam, Melaka.  Sebanyak 14 SJR secara tetap dilaksanakan di seluruh Melaka selain 11 'SJR mobile' dengan melibatkan 700 anggota PDRM dan Tentera. Polis Melaka turut menubuhkan 77 pasukan pematuhan melibatkan 282 anggota dan pegawai.


Remaja lelaki lemas selepas selamatkan adik

Batu Pahat, 13 Januari - Seorang remaja lelaki ditemui lemas dalam parit di Jalan Taman Manis Enam, Parit Raja, Batu Pahat, Johor pada pukul 8.47 pagi tadi.

Mayat mangsa yang dikenali sebagai Mohd Naqiuddin Adnan, 16 tahun, ditemui 5 meter di dasar parit di lokasi awal dia dilaporkan hilang.

Ketika kejadian mangsa yang sedang mandi bersama lima remaja lain dalam parit tersebut dikatakan lemas ketika menyelamatkan adiknya yang terjatuh dalam parit.

Menurut Komander Operasi, Penolong Penguasa Bomba, Mohamad Shamin Mohamed Salikin, 11 anggota bersama dua jentera dari Balai Bomba dan Penyelamat Ayer Hitam dihantar ke lokasi sebaik menerima panggilan kecemasan pada pukul 5.17 petang.

Mayat mangsa diserahkan kepada pihak polis untuk tindakan lanjut dan operasi mencari dan menyelamatkan ditamatkan pada pukul 8.50 pagi.


Banjir di Johor: 3,312 penduduk terjejas setakat 12 tengah hari

JOHOR, 13 Januari - Perkembangan banjir di Johor setakat pukul 12 tengah hari tadi. Seramai 3,312 penduduk terjejas masih ditempatkan di 32 Pusat Pemindahan Sementara (PPS) di lima daerah.

Exco Kesihatan dan Alam Sekitar, R. Vidyananthan berkata, daerah Kota Tinggi masih merekodkan angka penduduk terjejas tertinggi dengan 2,206 orang melibatkan 586 keluarga di 22 PPS.

Di Johor Bahru, 892 penduduk terjejas, Kluang (121) dan Segamat (76). Pontian pula kekal dengan 17 penduduk terjejas banjir.


Rakyat Perlis diseru patuh SOP

PADANG BESAR, 13 Januari - Raja Muda Perlis, Tuanku Syed Faizuddin Putra Jamalullail menyeru kepada seluruh rakyat Perlis supaya mengambil sikap serius dalam mematuhi prosedur operasi standard (SOP) ditetapkan kerajaan.

Ia susulan Perintah Kawalan Pergerakan Pemulihan (PKPP) yang dikuatkuasakan di negeri berkenaan.

Dalam masa sama Baginda turut menasihatkan rakyat Perlis yang terlibat dengan banjir di mana sahaja mereka berada supaya sentiasa berhati-hati ketika berhadapan dengan bencana berkenaan.

Demikian titah baginda ketika mengetuai kayuhan Program MAIPs Peduli yang singgah di Taman Agrovet di Kampung Kok Mak, Padang Besar.

Dalam program tersebut baginda turut menyampaikan bantuan agihan zakat MAIPs serta sumbangan ikhlas daripada ahli-ahli Kelab Penyokong Manchester United FC yang turut serta dalam kayuhan berkenaan.


PKPB N9 : Sambutan Hari Keputeraan ke-73 Yang Di-Pertuan Besar esok, dibatalkan

Kuala Pilah, 13 Januari - Istiadat Pengurniaan Darjah Kebesaran, Bintang dan Pingat sempena Hari Keputeraan ke-73 Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir yang sepatutnya dijadual berlangsung esok dibatalkan.

Menurut setiausaha Kerajaan Negeri Sembilan, Datuk Dr Razali Ab Malik, pembatalan berkenaan merupakan titah Tuanku Muhriz selaras dengan pelaksanaan Perintah Kawalan Pergerakan (PKP) bagi mengawal penularan Covid-19.

Sehubungan dengan itu, semua atur cara yang dirancang sepanjang istiadat di Balairung Seri, Istana Besar Seri Menanti adalah terbatal.

Terdahulu, Kerajaan memutuskan untuk melaksana PKP di enam negeri iaitu Pulau Pinang, Selangor, Wilayah Persekutuan, Melaka, Johor dan Sabah sehingga 26 Januari.

Sementara enam lagi negeri iaitu Pahang, Perak, Negeri Sembilan, Kedah, Terengganu dan Kelantan dilaksanakan PKP Bersyarat manakala PKP Pemulihan bagi negeri Perlis serta Sarawak untuk tempoh sama.


Akaun Twitter SKMM diceroboh pihak tidak bertanggungjawab

Kuala Lumpur, 13 Januari - Suruhanjaya Komunikasi dan Multimedia (SKMM) dalam satu kenyataan memaklumkan, akaun twitter rasmi miliknya digantung untuk sementara waktu.

Ia berikutan akaun rasmi berkenaan telah diceroboh oleh pihak yang tidak bertanggungjawab.

Justeru itu, pihaknya menasihatkan orang ramai tidak terpengaruh dengan hantaran-hantaran mesej yang mencurigakan, jelik dan bersifat fitnah yang telah dimuat naik akaun itu yang BUKAN dikeluarkan oleh SKMM.


PKP: Operasi IPT kekal seperti sedia ada

Putrajaya, 13 Januari - Operasi Institusi Pendidikan Tinggi (IPT) adalah kekal seperti yang dimaklumkan sebelum ini.

Kementerian Pengajian Tinggi (KPT) menerusi satu kenyataan menjelaskan ia melibatkan pelajar tempatan dan pelajar antarabangsa yang dibenarkan masuk ke kampus kecuali pelajar dari United Kingdom yang dibenarkan masuk seawal 1 Januari 2021.

Semua pelajar yang telah berada di kampus perlu kekal di kampus masing-masing dan mengikuti pembelajaran secara hibrid. Manakala pembelajaran bagi semua program pengajian diteruskan dengan pembelajaran secara dalam talian sehingga tamat PKP.

Peperiksaan antarabangsa dan badan profesional adalah dibenarkan dijalankan di kampus.

Surat kebenaran khas akan dikeluarkan oleh pihak IPT bagi membolehkan pelajar yang berkeperluan memohon kebenaran merentas negeri atau daerah untuk pulang ke kampus daripada pihak berkuasa.


Guru yang akan mula bertugas, tidak perlu jalani ujian saringan

Kuala Lumpur, 13 Januari - Guru-guru yang akan mula bertugas pada sesi persekolahan 20 Januari ini tidak perlu menjalani ujian saringan COVID-19.

Perkara itu dijelaskan Menteri Kanan Pendidikan Dr Mohd Radzi Md Jidin.

Walaubagaimanapun, mereka hanya perlu patuh kepada SOP ketat yang ditetapkan.

Tambahnya, jika guru mempunyai masalah kesihatan dan berisiko tinggi, mereka boleh berbincang dengan pihak pengurusan sekolah untuk mengajar secara dalam talian.


7 sekatan jalan raya dilaksana di daerah Gombak

GOMBAK, 13 Januari - Perintah Kawalan Pergerakan (PKP) selama 14 hari di enam negeri mula berkuat kuasa tengah malam tadi.

Bermulanya PKP hari ini sekatan jalan raya (SJR) kembali dilaksana Polis Diraja Malaysia.

Operasi dilakukan tepat pukul 12 tengah malam.

Menurut Ketua Polis Daerah Gombak ACP Arifai Tarawe, tujuh sekatan jalan raya dilaksana di daerah Gombak bertujuan menyekat pergerakan rentas negeri.

Terdapat juga penutupan jalan secara kekal di Jalan Gombak Lama Batu 24, dari sempadan Bentong menghala ke Selangor dan di Rawang antara daerah Hulu Selangor dan Gombak.


PRU ke-15 tidak sesuai diadakan buat masa ini

PUTRJAYA, 12 Jan - bekas Perdana Menteri, Tun Dr Mahathir Mohamad turut bersetuju bahawa PRU ke-15 TIDAK sesuai diadakan buat masa ini kerana negara masih mencatatkan kes jangkitan COVID-19 yang masih tinggi.

Menurut beliau, kesan penularan mendadak COVID-19 ekoran pelaksanaan Pilihan Raya Negeri Sabah perlu dijadikan iktibar.

Tambahnya, jika kepentingan politik diutamakan dan PRU15 tetap dilaksanakan, tindakan itu hanya akan memperjudi nyawa rakyat.

Tun Dr Mahathir berkata demikian pada sidang media majlis pelancaran platform e-dagang, HERBEE di Putrajaya.


Seorang lelaki hilang, dipercayai dibaham buaya

Kota Samarahan, 12 Januari - Seorang lelaki berusia 28 tahun dilaporkan hilang dan dipercayai dibaham buaya di Sungai Kampung Meranek, Kota Samarahan, awal pagi tadi.

Menurut Pusat Gerakan Operasi Bomba dan Penyelamat Sarawak, pihak bomba menerima laporan mengenai kejadian tersebut pada pukul 6.45 pagi.

Mangsa, Azyan Azhar dipercayai telah ke Sungai Meranek Kota Samarahan bersama bapanya untuk menarik pukat.

Komander Operasi mengesahkan kejadian dan mengambil maklumat penuh mengenai kejadian serta menggerakkan aset untuk operasi mencari dan menyelamat (SAR).

Pos Kawalan Bomba untuk penyelarasan operasi pencarian juga dibuka sebelum itu telah dilakukan penduduk kampung.


Banjir Pahang, angka penduduk terjejas menurun

Pahang, 12 Januari - Setakat jam 11 pagi, penduduk terjejas banjir di Pahang menunjukkan penurunan kepada 20,673 orang daripada 5,664 keluarga.

Kesemua mereka ditempatkan di 203 Pusat Pemindahan Sementara (PPS).

Jumlah itu berkurangan berbanding, 20,808 individu daripada 5,705 keluarga, di 207 PPS, pada 11 malam semalam.

Portal Info Bencana Jabatan Kebajikan Masyarakat (JKM), memaklumkan daerah Temerloh masih merekodkan jumlah penduduk terjejas paling ramai dipindahkan  dengan 10,929 orang daripada 2,968 keluarga yang ditempatkan di 74 PPS.  Diikuti Pekan dengan 2,868 individu, Maran, 2,178 orang, Lipis, 1,149 orang dan Bera, 1,614 orang.  Manakala daerah Kuantan pula melibatkan 749 orang, Raub 638 orang,  Jerantut 523 orang dan Rompin 25 orang.##


Agong perkenan pengisytiharan proklamasi darurat

Kuala Lumpur, 12 Januari - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah memberi perkenan Pengisytiharan Proklamasi Darurat sebagai langkah proaktif membendung wabak COVID-19 di Malaysia.

Seri Paduka Baginda turut memberi perkenan tempoh pelaksanaan darurat sehingga 1 Ogos depan atau sehingga suatu tarikh yang lebih awal jika angka kes positif COVID-19 harian dapat dikawal.

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan Istana Negara memaklumkan Al-Sultan Abdullah turut berkenan dengan cadangan kerajaan bagi pembentukan satu Jawatankuasa Bebas yang akan dianggotai Ahli Parlimen kerajaan dan pembangkang serta pakar-pakar kesihatan serta yang berkaitan.

Jawatankuasa itu antara lain akan mengesyorkan kepada Seri Paduka Baginda sekiranya pelaksanaan darurat dapat ditamatkan lebih awal.

Kenyataan turut menyebut perkenan itu telah mengambil kira rundingan Seri Paduka bersama Raja-Raja Melayu.

Perdana Menteri Tan Sri Muhyiddin Yassin pada petang semalam telah menyembah maklum keputusan Mesyuarat Jemaah Kabinet berhubung cadangan pelaksanaan Pengisytiharan Proklamasi Darurat ketika menghadap Al-Sultan Abdullah di Istana Negara.

Al-Sultan Abdullah berpandangan bahawa penularan wabak COVID-19 di negara ini berada pada tahap yang amat kritikal dan adanya keperluan Pengisytiharan Proklamasi Darurat berdasarkan Fasal (1) Perkara 150 Perlembagaan Persekutuan.

Al-Sultan Abdullah turut menitahkan rakyat supaya berdisiplin mematuhi prosedur operasi standard (SOP) dan semua perintah ditetapkan kerajaan dan agensi yang berkaitan semasa pelaksanaan darurat dan PKP.


PKPD 2 Daerah di kelantan dan Sabah - TAMAT

Putrajaya, 12 Januari - Perintah Kawalan Pergerakan Diperketatkan (PKPD) di 2 daerah di Kelantan dan Sabah ditamatkan semalam.

Menteri Kanan Pertahanan, Datuk Seri Ismail Sabri Yaakob menerusi kenyataan medianya memaklumkan, ia melibatkan Madrasah Daril Naim, di Kota Bharu dan Kg. Pangitan serta Kg. Marinkan di Ranau.

Terdahulu, PKPD di Madrasah Daril Naim ditamatkan seperti dijadualkan berikutan baki kes aktif di lokaliti tersebut menunjukkan trend penurunan dan terkawal, selain tiada lagi sampel yang menunggu keputusan.

Perkara sama turut berlaku di Kg. Pangitan serta Kg. Marinkan yang turut menunjukkan baki kes aktif berlaku penurunan dan terkawal.

Dalam pada itu PKPD di Pusat Koreksional Kamunting (KEMTA) dan Kuarters Kakitangan di Taiping, Perak akan ditamatkan hari ini (12 Januari) seperti dijadualkan.

Bagaimanapun bagi blok penempatan OKT di Pusat Transit Penerimaan (PTP) melibatkan Blok Gemilang, Jaya dan Abadi (PKRC) dilanjutkan bermula esok hingga 26 Januari.


Calon peperiksaan utama dibenar hadir ke sekolah

Putrajaya, 12 Januari - Pelajar dan calon peperiksaan utama bagi negeri yang terlibat pelaksanaan PKP dibenarkan hadir ke sekolah.

Menurut Perdana Menteri, Tan Sri Muhyiddin Yassin ia meliputi peperiksaan Sijil Pelajaran Malaysia (SPM) bagi sesi 2020 dan 2021.

Pada masa yang sama, Perdana Menteri turut memaklumkan bagi aktiviti keagamaan, hanya ahli jawatankuasa masjid atau rumah ibadat dibenarkan hadir di negeri PKP dengan jumlah maksimum lima orang.

Bagi negeri yang dikenakan PKPP dan PKPB, aktiviti keagamaan masih dibenarkan dengan bilangan kehadiran minimum yang ditetapkan di dalam SOP.

Pihak berkuasa agama negeri disaran untukmemberi penetapan yang bersesuaian dalam menetapkan jumlah kehadiran yang dibenarkan.


PKP 6 Negeri bermula esok

Putrajaya, 12 Januari - Perintah Kawalan Pergerakan (PKP) akan dilaksanakan esok (13 Januari 2021) sehingga tempoh 14 hari.

Enam negeri terlibat antaranya Pulau Pinang, Selangor, Wilayah Persekutuan Kuala Lumpur, Putrajaya dan Labuan, Melaka, Johor serta Sabah.

Selain itu, 6 negeri yang terlibat PKPB pula ialah Pahang, Perak, Negeri Sembilan, Kedah, Terengganu dan Kelantan.

Sementara dua lagi negeri iaitu Perlis dan Sarawak terlibat pelaksanaan PKPP.

Manakala sebarang pergerakan rentas negeri tidak dibenarkan di seluruh negara, dan bagi kawasan terlibat PKP, pergerakan rentas daerah juga tidak dibenarkan.


Jemaah menteri diarah jalani ujian saringan

PUTRAJAYA, 12 Januari - Semua menteri kabinet telah diarah untuk menjalani ujian saringan COVID-19.

Langkah pencegahan berkenaan susulan dua menteri kabinet disahkan positif virus tersebut.

Menteri Pembangunan Wanita, Keluarga dan Masyarakat, Datuk Seri Rina Mohd Harun dan Menteri di Jabatan Perdana Menteri (Ekonomi), Datuk Seri Mustapa Mohamed, disahkan positif COVID-19.

Mereka dilapor telah menghadiri beberapa mesyuarat, termasuk di peringkat parti politik dan kabinet.


Banjir melanda empat negeri

KUALA LUMPUR, 11 Januari- Terkini, banjir melanda empat negeri.

Ia melibatkan keseluruhan 23,418 penduduk terjejas banjir.Banjir beransur pulih di Pahang dan Kelantan.Manakala di Sabah, banjir mula melanda beberapa kawasan.


Putrajaya, 11 Januari - Menteri Pembangunan Wanita, Keluarga dan Masyarakat, Datuk Seri Rina Harun disahkan positif COVID-19 setelah mendapat keputusan ujian saringan, malam tadi.

Kementerian Pembangunan Wanita, Keluarga dan Masyarakat dalam satu kenyataan berkata, Datuk Seri Rina telah dimasukkan ke wad Hospital Sungal Buloh pada 11 pagi tadi untuk pemantauan lanjut.

Beliau sebelum itu menjalani ujian tersebut di Klinik Kesihatan Putrajaya pagi semalam.

Ahli Parlimen Titiwangsa itu turut memohon maaf sekiranya situasi itu menimbulkan kesulitan dan keresahan serta meminta orang ramai berdoa agar segala urusan dipermudahkan Allah SWT.

Tambahnya, beliau turut berjanji kementerian akan beroperasi seperti biasa selain akan terus melakukan kerja-kerja kebajikan, pembelaan dan pembangunan kumpulan bersasar meskipun sepanjang ketiadaannya.


COVID-19: Kes baharu masih kekal empat digit

KUALA LUMPUR, 11 Januari -  Hari ini, kes baharu masih terus kekal empat digit.

Sejumlah 2,232 kes positif wabak COVID-19 telah direkodkan.Manakala bagi kes sembuh pula, sebanyak 1,006 kes dicatatkan.

Dukacita dimaklumkan, terdapat empat kematian akibat wabak COVID-19.


Amaran Cuaca Buruk di 4 negeri

Petaling Jaya, 11 Januari - Jabatan Meteorologi Malaysia (MetMalaysia) hari ini mengeluarkan amaran cuaca buruk dan waspada berserta hujan lebat dijangka berlaku di empat negeri sehingga esok.

Empat negeri tersebut merupakan Pahang, Sarawak, Johor dan Sabah.

Dalam satu kenyataan yang dikeluarkan hujan lebat yang dijangka berlaku di Pahang melibatkan kawasan Maran, Kuantan, Bera, Pekan dan Rompin.

Bagi negeri Johor, ia melibatkan daerah Segamat, Kluang, Mersing, Pontian, Kulai, Kota Tinggi dan Johor Bahru.

Amaran sama turut dikeluarkan untuk Sarawak di kawasan Kuching, Serian, Samarahan, Sri Aman, Betong, Sarikei, Sibu dan Mukah.

Manakala di Sabah kawasan terlibat merupakan kawasan pedalaman di Kuala Penyu, Beaufort, Tambunan, Telupid dan Sandakan serta Labuan.

Selain itu, hujan lebat juga dijangka berterusan di Sabah melibatkan kawasan Pantai Barat dan Sandakan di Beluran dalam tempoh sama.


500 sukarelawan YADIM, bantu penduduk Kelantan terjejas banjir

TANAH MERAH, 11 Januari - 500 sukarelawan Yayasan Dakwah Islamiah (YADIM) akan siap siaga membantu penduduk terjejas banjir sekiranya banjir gelombang keempat melanda Kelantan.

Menurut Penolong Pengarah YADIM Kelantan, Yusnita Muhamed, pasukannya akan digerakkan ke pasca banjir di seluruh negeri itu. Selain bantuan bakul makanan asas, sukarelawan turut akan membersihkanmasjid dan surau yang terjejas dengan bencana itu.

Tegasnya, aktiviti kesukarelaan itu dijalankan dengan pematuhan SOP yang ketat.

Beliau ditemui selepas menyerahkan bantuan kepada penduduk terjejas banjir di jajahan Tanah Merah.


Pembinaan Denai Sungai Kebangsaan, usaha bangunkan kawasan rizab sungai kepada taman rekreasi awam

KAJANG, 11 Januari - Kementerian Alam Sekitar dan Air (KASA) menyasarkan pembinaan Denai Sungai Kebangsaan (DSK) di Malaysia sepanjang 1,000 kilometer pada tahun 2023 dan 10,000 kilometer menjelang tahun 2030.

Ia sebahagian usaha membangunkan kawasan rizab sungai di negara ini menjadi taman rekreasi awam.

Ketua Setiausahanya, Datuk Seri Zaini Ujang berkata, langkah itu bagi mendidik masyarakat setempat berhubung kesedaran menjaga sungai sebagai sumber alam.

Terdahulu, beliau menyertai gotong-royong bersama penduduk Kampung Datuk Abu Bakar Baginda, Kajang membersihkan denai sungai.


Geo Tapak Perlis berpotensi dijadikan sumber pendidikan

PADANG BESAR, 11 Januari - Kementerian Tenaga dan Sumber Asli memperuntukkan RM900,000 untuk membangunkan Geo Tapak di Perlis yang mempunyai keunikan selain berpotensi dijadikan sebagai sumber pendidikan.

Menterinya, Datuk Dr Shamsul Anuar Nasarah berkata, Geo Tapak di Perlis mempunyai keunikan serta bernilai tinggi iaitu struktur batu Kapur berusia 400 juta tahun selain terdapat hidupan yang jarang ditemui.

Justeru, pihak kementerian berusaha membangunkan semua Geo Tapak di Perlis termasuk mendapatkan pengiktirafan di peringkat antarabangsa.  Beliau melakukan lawatan ke Aspiring Perlis Geopark Bukit Jernih di Padang Besar.


Sistem QR Code Halal akan diperkenal secepat mungkin

KUALA TERENGGANU, 11 Januari - Sistem QR Code di semua pintu negara bakal dilaksanakan pada setiap produk khususnya daging.

Sistem itu dijangka akan dilaksanakan secepat mungkin.

Ia dimaklumkan Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad Al-Bakri, pihaknya telah memperhalusi pelaksanaan sistem itu dengan menambah baik beberapa ciri keselamatan sistem tersebut

Sesi perbincangan itu turut disertai pelbagai agensi berkaitan sebagai pemegang taruh utama yang menguruskan produk import.

Beliau menyatakan perkara ini pada program ramah mesra Jabatan Kehakiman Syariah Terengganu di Kuala Terengganu.


KPDNHEP Perak beri jaminan bekalan barangan keperluan mencukupi

IPOH, 11 Januari - Kementerian Perdagangan Dalam Negeri dan Hal Ehwal Pengguna (KPDNHEP) Perak memberi jaminan bekalan barangan mencukupi dan tiada pembelian panik.

Pengarahnya, Saifullizan Kamarul Zaman memberitahu hasil pemeriksaan mendapati keperluan masih mencukupi.

Menerusi pemantauan yang dijalankan juga mendapati operasi perniagaan berjalan seperti biasa dan tiada pembelian pukal atau luar biasa oleh pengguna.  Beliau pada masa sama turut menasihati pengguna agar tidak membuat pembelian panik sebaliknya membeli barangan berdasarkan keperluan.  Pengguna juga dinasihatkan membuat laporan kepada KPDNHEP Perak sekiranya terdapat pertanyaan atau aduan mengenai kekurangan bekalan, harga, kualiti barangan dan perkhidmatan yang ditawarkan melalui saluran yang disediakan.


TNB salur bantuan RM250,000 untuk Tabung Mangsa Banjir Negeri Johor

KOTA ISKANDAR, 11 Januari - Tenaga Nasional Berhad (TNB) menerusi program tanggungjawab sosial korporat menyalurkan bantuan berjumlah RM250,000 bagi membantu penduduk terjejas banjir di Johor.

Kenyataan TNB memaklumkan, bantuan untuk Tabung Mangsa Banjir Negeri Johor itu disampaikan Pengerusi TNB, Datuk Seri Mahdzir Khalid kepada Menteri Besar, Datuk Hasni Mohammad di Pejabat Menteri Besar di Kota Iskandar.

Selain menyampaikan bantuan banjir, Datuk Seri Mahdzir turut menyerahkan wang zakat perniagaan TNB berjumlah RM2.1 juta kepada kerajaan negeri Johor dengan cek berkenaan diserahkan kepada Pengerusi Jawatankuasa Hal Ehwal Agama Islam Johor, Tosrin Jarvanthi dan disaksikan Menteri Besar.


LKIM peruntuk RM1 juta bantu nelayan terjejas banjir

TAIPING, 11 Januari - RM1 juta diperuntukkan Lembaga Kemajuan Ikan Malaysia (LKIM) kepada nelayan yang terjejas banjir di beberapa negeri.

Pengerusinya, Datuk Syed Abu Hussin Hafiz Syed Abdul Fasal berkata bantuan termasuk kerosakan bot, pukat, baik pulih rumah dan bekalan makanan.

Ketika ini, pihaknya sedang membuat bancian jumlah nelayan serta nilai kerugian yang dialami golongan berkenaan sebelum bantuan disalurkan.

Beliau menyatakan demikian selepas Majlis Penyampaian Skim Bantuan Bencana Alam dan Kebajikan Nelayan di Kampung Matang, Taiping, Perak.


Banjir: 33,341 penduduk terjejas telah dipindahkan ke PPS

KUALA LUMPUR, 10 Januari- Setakat 7.00 malam, sebanyak 33,341 penduduk terjejas banjir telah dipindahkan ke 298 Pusat Pemindahan Sementara (PPS).

Jumlah berkenaan adalah daripada 8,861 keluarga yang terjejas.

Pahang masih merekodkan jumlah penduduk terjejas tertinggi.


COVID-19: Kes aktif meningkat kepada 27,332

KUALA LUMPUR, 10 Januari- Sejumlah 2,433 kes baharu direkodkan hari ini, menjadikan jumlah kumulatif kes positif sebanyak 135,992 kes.Untuk hari kedua, semua negeri ada kes baharu, dengan Selangor paling tinggi 730 kes, diikuti Sabah 403.Manakala bagi kes sembuh pula, terdapat 1,277 kes, menjadikan jumlah kumulatif kes sembuh 108,109.Dukacita dimaklumkan sembilan lagi kematian dilaporkan hari ini yang menjadikan jumlah kematian 551.


Elak spekulasi, tunggu pengumuman PM esok

KOTA BHARU, 10 Januari- 'Tunggu pengumuman yang akan dibuat Perdana Menteri esok'.Demikian tegas Menteri Kanan Pertahanan, Datuk Seri Ismail Sabri Yaakob.Sekali lagi, beliau mengingatkan orang ramai supaya bertenang dan tidak panik.Mereka yang menyebar khabar angin di media sosial kononnya  kerajaan akan kembali mengenakan Perintah Kawalan Pergerakan (PKP) di seluruh negara diberi amaran agar berhenti berbuat demikian.

"Tidak perlu ada pembelian panik, jangan terpengaruh dengan khabar angin di media sosial."

"Kononnya malam tadi pihak polis mengadakan satu sekatan jalan raya tidak membenarkan orang keluar rumah, namun ianya tidak benar."

Beliau menegaskan demikian di Pengkalan Chepa, Kelantan.


Penduduk Kg Tikat terputus laluan akibat banjir, rayu perhatian pihak berwajib

PENGKALAN CHEPA, 10 Januari - Penduduk Kg Tikat, Pengkalan Chepa, Kelantan berharap laluan yang terputus akibat banjir mendapat perhatian pihak berwajib.

Ia berikutan aliran air sungai yang deras sekali gus merosakkan struktur tanah apabila mendapan berlaku.

Tinjauan krew RTM ke kampung berkenaan mendapati satu lubang besar dengan jarak terputus 30 meter yang menghubungkan penduduk di kampung dengan jalan besar terbentuk selepas aliran air dari Sungai Kelantan melimpah ke kawasan itu. Penduduk kampung memberitahu, ini kejadian kedua selepas 'Bah Kuning 2014' yang turut meranapkan sebuah rumah berhampiran.


Pahang sedia RM11 juta untuk keperluan harian penduduk terjejas banjir di PPS

KUANTAN, 10 Januari - Berikutan banjir terbaharu, Pahang memperuntukkan RM11 juta untuk penyediaan keperluan harian penduduk terjejas banjir terutama mereka yang ditempatkan di Pusat Pemindahan Sementara (PPS).

Kenyataan Menteri Besar, Datuk Seri Wan Rosdy Wan Ismail menyebut jumlah itu meliputi peruntukan tambahan RM8 juta yang diluluskan Majlis Mesyuarat Kerajaan Negeri, Jumaat lepas.

Jelasnya, keputusan itu mengambil kira situasi banjir semasa.

Peruntukan itu juga adalah kedua tertinggi selepas bencana banjir besar pada 2014/2015 melibatkan kira-kira 100,000 mangsa iaitu sebanyak RM57 juta.

Agihan bantuan akan disalurkan Jabatan Kebajikan Masyarakat dan diharap dapat membantu penduduk meringankan beban akibat banjir.

Setakat tengah hari ini, banjir di Pahang masih serius dengan lebih 26,000 penduduk terjejas daripada 7,077 buah keluarga masih berada di 268 PPS.

Mereka dari sembilan daerah terjejas banjir.


COVID-19: Lima kluster baharu dikesan

KUALA LUMPUR, 9 Januari- Sejumlah lima kluster baharu dikesan hari ini, melibatkan negeri Johor, Pulau Pinang, Sarawak, Melaka dan Terengganu dengan kes positif sebanyak 207.Ketua Pengarah Kesihatan, Tan Sri Dr. Noor Hisham Abdullah dalam satu kenyataan memaklumkan Kluster Mikro melibatkan daerah Johor Bahru, Kulai, Pontian dan Kota Tinggi di Johor hasil saringan bersasar di sebuah kilang.

Kluster Symphony Magazine pula melibatkan daerah Timur Laut dan Seberang Perai Utara di Pulau Pinang hasil saringan individu bergejala.Kluster Pasai dikesan di daerah Sibu dan Mukah di Sarawak hasil saringan rentas negeri.38 daripada 73 individu disaring daripada kluster ini, dikesan positif.Manakala Kluster Teknologi Kesidang melibatkan daerah Melaka Tengah di Melaka hasil saringan individu bergejala.Kluster kelima, Kluster Palut melibatkan daerah Dungun di Terengganu juga dikesan hasil saringan individu bergejala.Sementara itu enam kluster diisytihar tamat menjadikan jumlah keseluruhan sebanyak 325 kluster.


COVID-19: Kesemua negeri ada kes baharu, Selangor catat kes tertinggi

KUALA LUMPUR, 9 Januari- 2,451 kes baharu direkodkan hari ini, menjadikan jumlah kumulatif kes positif 133,559 kes.Semua negeri ada kes baharu, dengan Selangor paling tinggi 564 kes, diikuti Sabah 409.Kes sembuh pula 1,401 kes, menjadikan jumlah kumulatif kes sembuh 106,832.Lima lagi kematian dilaporkan hari ini, menjadikan jumlah kematian 542.


Seminggu terperangkap banjir di Hutan Simpan Cerul

KEMAMAN, 9 Januari - Selepas seminggu terperangkap akibat banjir di Hutan Simpan Cerul, Kemaman, dua pekerja syarikat pembalakan termasuk seorang wanita berjaya diselamatkan bomba.  Pekerja syarikat berkenaan berusia 30-an dari Setiu dan tukang masak wanita warga Indonesia berusia 46 tahun diselamatkan sepasukan anggota bomba menggunakan sebuah bot kira-kira pukul 3.17 petang.

Ketua Balai Bomba dan Penyelamat Bandar Cheneh Baru, Mohamad Hanif Che Khalid ketika dihubungi RTM mengesahkan kejadian tersebut.  Pihak bomba menerima maklumat mengenai dua mangsa yang terperangkap di dalam sebuah rumah kongsi dalam hutan berkenaan daripada rakan sekerja mereka kira-kira pukul 1.30 petang. Bagaimanapun rakan sekerja dua mangsa terbabit telah berjaya keluar dari kawasan pembalakan berkenaan bagi mendapatkan bantuan sejak empat hari lalu.  Ekoran hujan lebat sejak beberapa hari lalu, jalan dan kawasan kongsi balak berkenaan telah ditenggelami banjir menyebabkan kedua-dua mangsa gagal keluar dari kawasan itu.  Bagaimanapun, rakan mangsa bertindak menghubungi Balai Bomba dan Penyelamat Cheneh Baru bagi mendapatkan bantuan untuk menyelamatkan kedua-dua rakannya itu.  Anggota bomba terpaksa menggunakan sebuah bot untuk masuk ke kawasan hutan berkenaan dengan bantuan penduduk Felda Cherul.  Pasukan penyelamat terpaksa meredah banjir lebih 15km kira-kira 40 minit sebelum menemui dan berjaya menyelamatkan kedua-dua mangsa.


COVID-19: Kes meningkat, KKM syor SOP lebih ketat

KUALA LUMPUR, 9 Januari- Kementerian Kesihatan Malaysia (KKM) mencadangkan Prosedur Operasi Standard (SOP) lebih ketat dilaksanakan susulan peningkatan kes COVID-19.Antara syor dikemukakan termasuk mengehadkan rentas daerah dan negeri.

Menurut Menteri Kesihatan, Datuk Seri Dr Adham Baba, KKM mendapati peningkatan mendadak kes kebelakangan ini membabitkan rentas daerah dan negeri.

Orang ramai didapati tidak mematuhi sepenuhnya SOP yang telah ditetapkan, terutama sejak pembukaan semula sektor ekonomi.Justeru, ia menyumbang kepada peningkatan kes di kawasan padat penduduk dengan pergerakan mudah termasuk di ibu negara, Selangor, Johor, Pulau Pinang dan Sabah.  Dalam pada itu, Datuk Seri Dr Adham memaklumkan, KKM giat menguat kuasakan pematuhan SOP di Pusat Pemindahan Sementara (PPS) banjir.


Dihanyut arus deras, remaja lelaki maut dipercayai lemas bermain air banjir

JERANTUT, 9 Januari - Seorang remaja lelaki berusia 15 tahun meninggal dunia ketika dirawat akibat lemas bermain air banjir. Mangsa, Mohammad Zamarulhisyam Shaari dikejarkan ke Hospital Jerantut selepas mendapat rawatan awal di Klinik Kesihatan Kuala Tembeling sebelum dihantar ke Unit Rawatan Rapi (ICU) Hospital Lipis . Ketua Polis Daerah Jerantut, Superintendan Mazlan Hassan berkata, mangsa disahkan meninggal dunia kira-kira pukul 3.30 petang di Unit Rawatan Rapi Hospital Lipis.  Mangsa dilaporkan bersama tiga lagi rakan bermain air banjir di Kampung Sangkoh, Kuala Tembeling sebelum dihanyutkan arus deras.  Seorang saksi kejadian, Abdul Rais Abdullah, 25 tahun, cuba membantu mangsa dengan menolaknya ke bahagian tepi kawasan air banjir itu dan meminta mangsa berpaut pada tiang elektrik sementara mendapatkan bantuan.  Sebaik kembali ke lokasi bersama pelampung, saksi kejadian memaklumkan mangsa dalam keadaan lemah.  Beliau sempat melakukan rawatan kecemasan CPR sebelum membawanya ke Klinik Kesihatan Kuala Tembeling untuk rawatan lanjut.  Mangsa bagaimanapun disahkan meninggal dunia dan punca kematian masih disiasat.


Banjir Johor libatkan lima daerah semakin pulih

JOHOR BAHRU, 9 Januari - 1,207 penduduk melibatkan 305 keluarga yang terjejas banjir di Johor ditempatkan di 13 Pusat Pemindahan Sementara (PPS).

Menerusi kenyataan Exco Kesihatan dan Alam Sekitar Johor, R. Vidyananthan, lima daerah masih terjejas iaitu Segamat, Mersing, Kluang, Kota Tinggi dan Johor Bahru.  Tiga PPS telah ditutup semalam iaitu PPS SMK Tengku Aris Bendahara, Kluang serta PPS Sekolah Kebangsaan Sungai Telor dan PPS Balairaya Kampung Perpat di Kota Tinggi.  Jalan Tanah Abang di Mersing pula masih ditutup untuk semua kenderaan.


Banjir Pahang masih buruk, 26,016 penduduk terjejas banjir ditempatkan di 290 PPS

KUANTAN, 9 Januari - Jumlah terkini penduduk terjejas di Pahang adalah 26,016 orang daripada 7,104 keluarga.  Menurut Portal Info Bencana Jabatan Kebajikan Masyarakat (JKM), kesemua mereka yang terjejas kini ditempatkan di 290 Pusat Pemindahan Sementara (PPS) yang dibuka di sembilan daerah terlibat.  Daerah Temerloh masih merekodkan jumlah penduduk terjejas paling ramai dengan 11,547 penduduk daripada 3,117 keluarga, kini ditempatkan di 87 PPS.  Diikuti, daerah Maran melibatkan seramai 3,002 orang, Lipis (2,421 orang), Jerantut (1,663 orang) dan Kuantan (1,530 orang).  Manakala di Pekan pula melibatkan (1,68 orang), Raub (1,866 orang), Bera (1,383 orang) dan Rompin (636 orang).


Penduduk terjejas banjir di PPS Terengganu berkurangan

KUALA TERENGGANU, 9 Januari - Di Terengganu, penduduk terjejas banjir Pusat Pemindahan Sementara (PPS) berkurang kepada 11,804 orang. Menerusi Laporan Sekretariat Pengurusan Bencana Negeri, 53 PPS dibuka di daerah Kemaman, Dungun dan Hulu Terengganu.  Kemaman merekodkan sedikit penurunan penduduk terjejas di 27 PPS menempatkan 9,424 penduduk.  Daerah Dungun merekodkan sedikit penambahan penduduk terjejas seramai 2,292 di 24 PPS.  Hulu Terengganu pula seramai 88 penduduk terjejas ditempatkan di dua PPS.


Banjir Kelantan : 4,639 penduduk dipindahkan ke 61 PPS

PASIR MAS, 9 Januari - Jumlah penduduk terjejas banjir di Kelantan terkini adalah 4,639 orang yang dipindahkan ke 61 Pusat Pemindahan Sementara (PPS).  Jajahan Kuala Krai kekal tertinggi dengan jumlah penduduk 2,400 orang daripada 639 keluarga yang berada di 28 PPS. Manakala di Pasir Mas sedikit bertambah iaitu 1,598 orang.

Sementara di Tanah Merah, seramai 406 orang berlindung di sembilan PPS, Gua Musang 149, Jeli 64 dan Kota Bharu 22 orang. Paras air sungai di sungai-sungai utama di Kelantan turut merekodkan trend penurunan apabila hanya lima sungai yang mencatatkan bacaan melepasi paras bahaya. Antaranya Sungai Golok di Rantau Panjang (10.49 meter), Jeti Kastam di Kota Bharu (5.05 meter), Sungai Kelantan di Kusial Tanah Merah (17.49 meter) dan Sungai Kelantan di Kuala Krai (25.88 meter).  Beberapa laluan di sekitar Kota Bharu masih lagi ditutup kepada orang awam antaranya di kawasan Tambatan Diraja dan sepanjang Sungai Kelantan berhampiran pasaraya Tesco bagi mengelak orang ramai berkumpul untuk menyaksikan paras air. Kawalan keselamatan dilakukan pihak polis dan Majlis Perbandaran Kota Bharu Bandaraya Islam (MPKB-BRI).


TNB tutup 306 pencawang elektrik di Pahang

KUANTAN, 8 Januari - Sejumlah 306 pencawang elektrik di Pahang sudah ditutup pihak Tenaga Nasional Berhad TNB sejak banjir melanda.

65 pencawang ditutup di daerah Temerloh yang paling teruk terjejas.

Jelas Pengerusi TNB, Datuk Seri Mahdzir Khalid, kerja-kerja pembaikan sedang giat dilakukan dan penutupan itu perlu dilakukan atas faktor keselamatan.

TNB juga mengambil langkah tambahan dengan membekalkan set generator ke kawasan terjejas termasuk di Pusat Pemindahan Sementara.

Datuk Seri Mahdzir ditemui media semasa melakukan lawatan kerja ke Kuantan.

TNB turut menyumbang RM250,000 kepada Kerajaan Negeri Pahang bagi membantu penduduk terjejas banjir di negeri itu.

Sumbangan disampaikan kepada Menteri Besar, Datuk Seri Wan Rosdy Wan Ismail di Wisma Sri Pahang.


Tular berita palsu mengenai banjir, polis bakal kenakan tindakan tegas

KEMAMAN, 8 Januari - Polis Terengganu memandang serius dan akan mengambil tindakan tegas terhadap individu yang menyebarkan berita palsu berkaitan banjir.

Ketua Polis Terengganu Datuk Roslee Chik berkata, perbuatan tidak bertanggungjawab itu merupakan budaya tidak sihat serta tidak bermoral yang boleh menimbulkan panik dalam kalangan masyarakat.

Datuk Roslee bercakap kepada media selepas melakukan tinjauan banjir di daerah Kemaman dan Dungun dengan menaiki helikopter PDRM.


Permohonan Najib gugur Sri Ram ditangguhkan ke 27 Januari

KUALA LUMPUR, 8 Januari - Pendengaran permohonan notis usul bekas Perdana Menteri, Datuk Seri Najib Tun Razak untuk membatalkan Datuk Seri Gopal Sri Ram sebagai Ketua Pendakwaan bagi kes pinda laporan audit akhir 1MDB ditangguhkan kepada 27 Januari nanti.

Perkara itu dimaklumkan peguam, Syahirah Hanafiah selepas pengurusan kes di Pejabat Pendaftar Mahkamah Tinggi Kuala Lumpur.

Permohonan itu sepatutnya didengar hari ini namun ditangguhkan selepas peguam Tan Sri Shafee Abdullah tidak dapat hadir kerana menjalani rawatan di sebuah pusat perubatan di ibu negara.  Perkara itu disahkan Timbalan Pendakwa Raya, Mustaffa P. Kunyalam yang hadir sama bagi pengurusan kes tersebut.  Kes bakal didengar di hadapan Hakim Mahkamah Tinggi, Mohd Zaini Mazlan.  Permohonan notis usul itu dikemukakan Datuk Seri Najib pada Jun tahun lepas.  Sebelum ini, permohonan Datuk Seri Najib untuk membatalkan Datuk Sri Gopal sebagai Ketua Pendakwaan bagi kes seleweng dana 1MDB terhadapnya ditolak oleh Mahkamah Tinggi Kuala Lumpur dan Mahkamah Rayuan Putrajaya.


Mangsa terakhir bot karam ditemukan lemas

LIPIS, 8 Januari - Mangsa terakhir yang dilaporkan hilang selepas bot yang mereka naiki karam berhampiran jambatan gantung Kampung Bertang Ulu Jelai, Sungai Koyan, Lipis, Isnin lalu ditemukan lemas pagi tadi.

Mangsa Zakirah Ahmad Husin, 19 tahun ditemukan penduduk kampung berhampiran Jambatan Keretapi Bukit Betong di Kuala Sungai Tanum, kira-kira 11 kilometer dari tempat kejadian 11 pagi tadi.

Menurut Ketua Polis Daerah Lipis, Superintendan Azli Mohd Noor, mayat mangsa dihantar ke Hospital Lipis untuk dibedah siasat.  Dalam kejadian Isnin lalu, Zakirah bersama ibunya, Rozi Omar, 52 tahun menaiki bot berkenaan bersama ayahnya, Ahmad Husin Mad Aris, 52 tahun dan kakaknya, Nur Aina 23 tahun.

Kejadian itu menyebabkan Rozi dan Nur Zakirah terjatuh ke sungai manakala Ahmad Husin dan Nur Aina, selamat.

Mayat Rozi kemudiannya ditemukan 9.45 pagi, Selasa lalu.

Dengan penemuan tersebut, operasi mencari dan menyelamat ditamatkan 12.45 tengahari tadi.


TUDM hantar keperluan ke PPS terputus hubungan laluan darat di Pahang

TEMERLOH, 8 Januari - Tentera Udara DiRaja Malaysia (TUDM) terus mengatur gerak aset dan anggotanya untuk membantu menghantar keperluan ke Pusat Pemindahan Sementara (PPS) di seluruh negeri Pahang.

Penghantaran tersebut dilakukan ekoran terdapat kawasan terputus hubungan di laluan darat.

Menurut Pegawai Memerintah Batalion Ke-7, Rejimen Renjer Diraja (Mekanize), Leftenan Kolonel Norhisham Hassan, penghantaran itu dilakukan ekoran permohonan bantuan oleh Jabatan Kebajikan Masyarakat (JKM) dalam menyalurkan bantuan kepada penduduk yang terjejas banjir di sekitar Temerloh.  Menurutnya, keperluan tersebut di bawa ke Sekolah Menengah Kebangsaan (SMK) Seberang Temerloh sebagai titik pendaratan.  Penghantaran keperluan yang diambil di Depo Simpanan Keperluan Bencana, Kompleks Penyayang, Kuantan itu melalui udara dengan mengaturgerak helikopter EC 725 dari Pangkalan Udara Kuantan.  Tambahnya, penghantaran itu dijangka berterusan ekoran peningkatan kawasan-kawasan yang dinaiki air sekaligus menyebabkan terputus hubungan di laluan darat.  Setakat ini, sebanyak 33 PPS di daerah itu akan menerima bantuan tersebut.


YDP Agong tinjau banjir Pahang, santuni penduduk terjejas banjir di Kuala Lipis, Mentakab dan Temerloh

KUALA LUMPUR, 7 Januari - Keprihatinan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah terhadap mangsa banjir di Pahang terus terserlah apabila Seri Paduka Baginda hari ini meninjau keadaan banjir di negeri itu menggunakan helikopter TUDM.

Baginda berlepas dari Pangkalan Udara TUDM Kuantan, pada pukul 9:00 pagi diiringi Menteri Besar, Datuk Seri Wan Rosdy Wan Ismail.

Al-Sultan Abdullah mendarat di Kuala Lipis untuk menyantuni penduduk terjejas banjir di Pusat Pemindahan Sementara (PPS) Sekolah Kebangsaan Clifford dan Sekolah Jenis Kebangsaan Cina Chung Hwa.

Yang di-Pertuan Agong kemudiannya ke Mentakab dan Temerloh bagi menyantuni penduduk terjejas banjir di PPS Sekolah Menengah Kebangsaan Mentakab serta PPS Dewan Majlis Perbandaran Temerloh.

Al-Sultan Abdullah turut berkenan mengurniakan sumbangan kepada penduduk terlibat.


Banjir di Jeli hampir pulih, hanya tiga PPS masih dibuka

JELI, 7 Januari - Banjir di daerah Jeli hampir pulih apabila jumlah penduduk terjejas banjir di Pusat Pemindahan Sementara (PPS) mencatat penurunan.

Setakat ini, hanya tiga PPS masih dibuka. Ia melibatkan PPS Sekolah Kebangsaan Kuala Balah, Sekolah Kebangsaan Jeli Satu dan Sekolah Menengah Ayer Lanas. Ketua Balai Bomba Daerah Jeli, Penolong Penguasa Bomba Mohd Adni Ibrahim berkata, bacaan paras sungai sudah menunjukkan penurunan. Beliau ditemui RTM ketika membuat tinjauan banjir di Kampung Kuala Balah di laluan Jeli-Dabong, Kelantan.


Tiada maaf bagimu, kompaun RM1,000 gagal patuhi SOP penjarakan fizikal dan tidak pakai pelitup muka di kawasan banjir

KOTA BHARU, 7 Januari - Polis Kelantan akan mengeluarkan kompaun kepada individu yang sengaja berkumpul tanpa mengamalkan penjarakan fizikal dan tidak memakai pelitup muka sewaktu berada di kawasan banjir.

Ketua Polis Kelantan, Datuk Shafien Mamat berkata tiada lagi amaran yang akan diberikan sebaliknya kompaun RM1,000 akan terus dikenakan ke atas mereka yang tidak mematuhi Prosedur Operasi Standard (SOP).

Datuk Shafien melakukan tinjauan banjir di Jalan Pantai Cahaya Bulan-Kampung Tikat di Kota Bharu.

Beliau turut menasihati penduduk terjejas banjir agar segera berpindah ke Pusat Pemindahan Sementara (PPS) sebaik diarah berbuat demikian bagi mengelak bahaya.


Tiga LRA baharu RM1 bilion beroperasi April depan, penyelesaian masalah tekanan air rendah di Terengganu

KUALA TERENGGANU, 7 Januari - Masalah gangguan bekalan air akibat tekanan air rendah membelenggu penduduk tiga daerah di Terengganu sejak beberapa minggu lalu.

Penduduk menyifatkan situasi itu semakin meruncing ketika ini.

Masalah gangguan bekalan air itu tular di media sosial, apabila penduduk menzahirkan kekecewaan mereka terhadap pengurusan Syarikat Air Terengganu Sdn. Bhd. (SATU).

Masalah dihadapi hampir 140,000 pengguna di Kuala Terengganu, Kuala Nerus dan Marang.

Rata-rata pengguna mengeluh kerana ada di antaranya tidak diberi notis lebih awal.

Keadaan itu menjejaskan aktiviti harian mereka kerana terpaksa membuat catuan air.

Ketua Pegawai Eksekutif Syarikat Air Terengganu Sdn. Bhd., Ir Atemin Sulong memaklumkan 30% sistem perpaipan yang ada perlu dinaiktaraf kerana keadaaanya yang uzur.

Punca lain yang dikenalpasti adalah tiga Loji Rawatan Air (LRA) sedia ada sudah mencapai tahap pengeluaran maksimum sejak tahun 2012 lagi.

Ini kerana ia hanya mampu menampung keperluan 400,000 penduduk berbanding 500,000 orang ketika ini.

Ia disalurkan melalui LRA Kepong 1, LRA Kepong 2 dan LRA Losong dengan kapasiti pengeluaran 282 juta liter padu sehari.

Untuk penyelesaian, tiga LRA baharu dengan kos lebih RM1 bilion yang sedang dalam pembinaan dijangka mula beroperasi April depan secara berperingkat.

Berkapasiti 184 juta liter padu sehari, ketiga-tiga loji tersebut mampu menampung penggunaan air di tiga daerah ini.

Ia termasuk satu di Bukit Berapit, Kuala Nerus serta dua di Losong dan Pulau Bahagia, Kuala Terengganu.

Turut dilaksana kerja-kerja naik taraf di tiga LRA sedia ada yang dijangka siap Ogos depan.

Permasalahan tersebut akan diatasi sebaik mungkin demi keselesaan penduduk.


Hujan lebat dan air laut pasang, banjir empat daerah Terengganu semakin buruk

KEMAMAN, 7 Januari - Penduduk terjejas banjir di Kampung Tanjung dan Bandar Baru Bukit Mentok, Kemaman menyifatkan kejadian banjir gelombang kelima yang sedang melanda daerah Kemaman kali ini hampir sama dengan banjir tahun 2012 lalu.

Menurut penduduk, air Sungai Kemaman dari kawasan hulu yang turun dengan deras dan banyak ditambah dengan air laut pasang malam tadi memaksa hampir kesemua penduduk terjejas dipindahkan ke beberapa buah Pusat Pemindahan Sementara (PPS).  Seorang penduduk yang ditemui, Nur Fauziah Nazirah Mohamad berkata, air mula memasuki kawasan rumahnya kira-kira pukul 4:00 pagi tadi dan tidak sampai empat jam sudah mencapai hampir satu meter sehingga memaksa mereka sekeluarga berpindah ke PPS.  Seorang lagi penduduk yang juga pesakit angin ahmar, Mohamad Zalmi Daud berkata, air banjir kali ini naik dengan begitu cepat dan selepas pukul 6:00 pagi ianya sudah mencecah kedalaman hampir satu meter dan akhirnya mereka terpaksa berpindah.  Penduduk menyifatkan kejadian banjir yang berlaku kali ini agak buruk selepas hujan lebat berterusan turun sejak beberapa hari lalu menyebabkan paras air Sungai Air Putih, Sungai Tebak dan Sungai Cherul turun serentak dari kawasan hulu dan membanjiri kawasan kediaman mereka dengan cepat.  Menurut penduduk, keadaan menjadi lebih teruk apabila ditambah lagi dengan kejadian air laut pasang bermula awal malam tadi.  Secara keseluruhan, banjir gelombang kelima yang melanda negeri Terengganu sehingga pukul 2:00 petang tadi menyaksikan seramai 8,138 penduduk daripada 2,025 keluarga telah dipindahkan ke 40 PPS di empat buah daerah terjejas iaitu Kemaman, Hulu Terengganu, Dungun dan Besut.  Dan, daerah Kemaman merupakan daerah yang paling teruk terjejas melibatkan 6,711 penduduk daripada 1,611 keluarga telah dipindahkan ke 25 PPS.


Operasi SAR pekerja warga Bangladesh dikhuatiri tertimbus di kebun sayur Lojing sukar

GUA MUSANG, 7 Januari - Operasi mencari dan menyelamat (SAR) seorang pekerja warga Bangladesh yang dikhuatiri tertimbus dalam kejadian tanah runtuh di kawasan kebun sayur di Tanah Tinggi Lojing, Gua Musang, Kelantan berdepan kesukaran.

Akibat cuaca hujan dan lumpur tebal, anggota penyelamat berdepan kesulitan kerana timbunan tanah runtuh dan lumpur mempunyai kedalaman 1.8 meter.

Ketua Polis Daerah Gua Musang, Superintendan Sik Choon Foo berkata, anggota yang melakukan operasi SAR juga dalam keadaan berjaga-jaga kerana bimbang berlaku pergerakan tanah kerana cuaca di lokasi kejadian masih lagi hujan.  Bantuan jengkaut terpaksa digunakan untuk mengorek sisa hasil banjir lumpur dan tanah runtuh.

Operasi mencari hari keempat dilakukan 35 anggota SAR daripada Polis DiRaja Malaysia (PDRM), Jabatan Bomba dan Penyelamat Malaysia (JBPM) dan Angkatan Pertahanan Awam Malaysia (APM).

Selain itu, anggota Pasukan Khas Taktikal Operasi dan Penyelamat (STORM) serta Unit Pengesan K-9 JBPM turut menyertai operasi itu.

Pada 3 Januari lalu, warga Bangladesh Akhund Md. Ziarul, 37 tahun, yang bekerja di sebuah kebun sayur dikhuatiri tertimbus dalam kejadian tanah runtuh di Tanah Tinggi Lojing, yang berlaku pada pukul 3:30 petang.


PAS Kedah hantar bantuan ke kawasan terjejas teruk banjir di Pahang dan Johor

ALOR SETAR, 7 Januari - Musibah banjir yang melanda pantai timur dan selatan tanah air mendapat simpati pelbagai pihak.

Tidak terkecuali, Badan Perhubungan PAS Kedah bersama Khidmat Malaysia Negeri Kedah yang melancarkan Konvoi Misi Bantuan Kemanusiaan Mangsa Banjir bagi menghulurkan sumbangan kepada penduduk terlibat.

Sumbangan berupa makanan dan barangan keperluan peribadi itu akan diagihkan kepada mangsa banjir khususnya di Pahang dan Johor yang terjejas teruk. Konvoi diketuai Ahli Dewan Undangan Negeri (ADUN) Pedu merangkap Pengerusi Lajnah Kebajikan PAS Kedah, Mohd Radzi Md Amin bersama 44 peserta termasuk wakil daripada pertubuhan badan bukan kerajaan (NGO), Khidmat Malaysia dan orang perseorangan. Sebanyak 11 kenderaan pacuan empat roda digunakan untuk membawa bekalan makanan dan barangan ke kawasan terlibat. Pelepasan peserta konvoi berkenaan disempurnakan oleh Setiausaha Badan Perhubungan PAS Kedah, Musoddak Ahmad di Kompleks PAS Kedah di Kota Sarang Semut, Alor Setar.


Timbalan OCPD Kemaman redah banjir, selamatkan penduduk terperangkap

KEMAMAN, 7 Januari - Tanpa mengira pangkat atau jawatan, Timbalan Ketua Polis Daerah (DSP) Mohd Haki Hasbullah meredah banjir sedalam lebih dua meter bagi menyelamatkan seorang penduduk yang terperangkap di rumahnya dalam kejadian banjir di Kemaman.

Beliau bersama pasukan penyelamat Ibu pejabat Polis Daerah Kemaman turut sama turun padang dalam operasi memindahkan penduduk terjejas banjir di Kampung Tempurung Chukai dan Kampung Tanjung Bukit Mentok, Kemaman.

Pasukan penyelamat terpaksa mengunakan tong kosong untuk dijadikan pelampung sementara kerana semua jaket keselamatan dan bot sedang digunakan bagi operasi memindahkan penduduk.  Lebih 200 penduduk dari Kampung Tempurung dan Kampung Tanjung Bukit Mentok telah dipindahkan apabila paras air Sungai Kemaman meningkat ekoran hujan lebat berterusan selama beberapa hari.

Air sungai berkenaan melimpah masuk ke kawasan perumahan penduduk sedalam antara satu hingga dua meter.


6,511 orang penduduk Terengganu terjejas banjir

KUALA TERENGGANU - Sehingga 10 pagi tadi seramai 6,511 penduduk terjejas banjir di empat daerah berada di lebih 30 Pusat Pemindahan Banjir.

Menurut Ketua Sekretariat Jawatankuasa Pengurusan Bencana negeri, Leftenan Kolonel (PA) Che Adam A Rahman, Kemaman terus mencatat jumlah penduduk dipindahkan paling tinggi iaitu 5,368 orang.

Mereka ditempatkan di 21 pusat pemindahan sementara (PPS).

Manakala tiga PPS beroperasi di Hulu Terengganu, menempatkan 200 penduduk terjejas.

Di Besut pula, 94 penduduk masih berada di dua PPS yang dibuka.

Jelas Leftenan Kolonel Che Adam, Sungai Telemong, Sungai Berang di Hulu Terengganu, Sungai Kemaman, Dungun dan Tebak menunjukkan peningkatan paras air. Setakat 8 pagi tadi, 16 laluan ditutup kepada semua kenderaan antaranya di Jalan Teladas – Air Puteh, Felda Neram Dua dan Jalan Air Putih di Kemaman.


Warga emas kongsi pengalaman lebih 55 kali hadapi banjir

GUA MUSANG, 7 Januari - Seorang warga emas berusia 86 tahun menempuh pengalaman berdepan bencana banjir lebih 55 kali sepanjang hidupnya.  Menurut Aishah Hussin, kekerapan itu disebabkan lokasi rumahnya di Kampung Limau Kasturi yang terletak di pinggir Sungai Galas.

Berkongsi kisahnya, beliau memaklumkan pengalaman terburuk adalah ketika bah kuning pada 2014 apabila rumahnya 100% tenggelam.  Situasi itu menyebabkan dia bersama anak perempuan, menantu dan tiga cucu membuat persiapan awal untuk berpindah apabila melihat keadaan Sungai Galas semakin meningkat.  Katanya, rumah beliau antara yang terawal dinaiki air kerana terletak dalam jarak 20 meter dari sungai.  Aishah kini berlindung di Pusat Pemindahan Sementara (PPS) Sekolah Kebangsaan Limau Kasturi 2.  Sementara itu, penduduk Kampung Limau Kasturi yang baharu pulang ke rumah sehari selepas banjir hujung minggu lalu akur apabila terpaksa berpindah semula ke PPS.  Mereka tidak menjangkakan berpindah lagi ke PPS itu kerana baharu selesai membersihkan rumah.


TUDM laksana penerbangan ihsan bawa bayi perempuan jalani pembedahan segera

KUALA NERUS, 7 Januari - Tentera Udara Diraja Malaysia (TUDM) melaksanakan penerbangan ihsan membawa seorang bayi perempuan berusia 55 hari yang mengalami masalah jantung.  Bayi yang dirawat di Hospital Sultanah Nur Zahirah, Kuala Terengganu itu perlu menjalani pembedahan segera di Hospital Sunway, Petaling Jaya, Selangor.

Penerbangan selama 52 minit itu dari Lapangan Terbang Sultan Mahmud, Kuala Nerus ke Pangkalan Udara Subang disempurnakan dengan pesawat angkut C130H dari Skuadron ke-20.

Penerbangan dikendalikan Mejar Muhammad Izwan Shah Azman dibantu Kapten Mohammad Syaaban Zainal Abidin.  Bayi tersebut pula diiringi ibu bapanya dan pegawai perubatan.  TUDM dengan kerjasama pasukan perubatan melancarkan proses rawatan serta membantu meringankan beban ditanggung keluarga bayi berkenaan.


91 pencawang elektrik di Johor dan Pahang ditutup sementara

KUALA LUMPUR, 7 Januari - Tenaga Nasional Berhad (TNB) menutup sementara 91 pencawang elektrik di Pahang dan Johor melibatkan 6,167 pengguna berikutan banjir sejak Sabtu lalu.

Bagaimanapun, 13 pencawang bekalan set janakuasa bergerak turut disediakan di dua negeri tersebut. Menerusi kenyataan media, TNB memaklumkan 86 pencawang di Pahang ditutup membabitkan 4,217 pengguna manakala di Johor lima pencawang ditutup melibatkan 1,950 pengguna.

Selain itu, TNB turut menyediakan 11 pencawang set janakuasa bergerak di Pahang serta dua lagi di Johor. Bagi kawasan yang dilandar banjir di Kelantan, Terengganu, Perak, tiada penutupan pencawang dibuat memandangkan keadaan masih terkawal.

TNB turut menasihatkan pengguna mematuhi arahan pihak berkuasa dan menghubungi TNB Careline di talian 15454.


Operasi tren Kuala Krai-Bukit Abu ditutup

KUALA LUMPUR, 7 Januari - Operasi tren antara Kuala Krai dan Bukit Abu terpaksa ditutup sementara berikutan landasan ditenggelami air.

Keretapi Tanah Melayu Berhad (KTMB) dalam satu kenyataan memaklumkan, penutupan dibuat kerana semua perkhidmatan KTM Intercity di Pantai Timur mengalami gangguan berikutan banjir di laluan tersebut.

Perkhidmatan KTM Intercity melibatkan Ekspres Timuran bagi laluan Johor Bahru Sentral-Tumpat dan sebaliknya.

Ia juga termasuk Shuttle Timuran yang dibatalkan.

Pembatalan perkhidmatan tren terpaksa dibuat demi keselamatan penumpang dan perkembangan terkini mengenainya akan dimaklumkan dari semasa ke semasa.

Penumpang terjejas boleh menukar tarikh perjalanan atau mendapatkan pemulangan tambang penuh mengikut terma dan syarat.

Untuk maklumat terkini layari saluran media baharu KTMB atau hubungi Pusat Panggilan KTMB di 03-22671200.


Tanah Runtuh: Jalan Aring 8 Kenyir-Kuala Jeneris ditutup

HULU TERENGGANU, 7 Januari - Jalan Aring 8 Kenyir-Kuala Jeneris di Hulu Terengganu di Kilometer 74.8 hingga 75 ditutup kepada semua kenderaan berikutan kejadian tanah runtuh.

Ia akan dibuka semula pada tarikh ditetapkan sebagai langkah berjaga-jaga akibat mendapan jalan.

Jabatan Kerja Raya Hulu Terengganu dalam satu kenyataan berkata, penutupan itu membabitkan laluan sepanjang 200 meter.  Pengguna perlu mematuhi tanda arah dan papan tanda keselamatan yang disediakan.  Pengguna dinasihatkan menggunakan laluan alternatif Jalan Kota Bharu-Gua Musang.


Penduduk terjejas banjir tidak perlu bimbang keselamatan rumah

KUANTAN, 7 Januari - Penduduk yang berada di PPS tidak perlu bimbang akan keselamatan rumah mereka kerana polis bersama-sama anggota Jabatan Sukarelawan Malaysia dan Jabatan Pertahanan Awam Malaysia sentiasa melakukan rondaan di kawasan perumahan terjejas banjir.

Mereka juga diminta tidak pulang ke kediaman dalam tempoh banjir bagi mengelakkan lebih banyak kemalangan jiwa berlaku.

Penduduk juga diminta memberi kerjasama sepenuhnya kepada pihak berkuasa jika diarahkan berpindah dan tidak bermain air banjir bagi mengelak berlaku perkara tidak diingini.

Badan Pertubuhan Bukan Kerajaan dan orang perseorangan yang ingin menyalurkan bantuan pula diminta terus ke Pusat Kawalan Operasi Bencana untuk memudahkan penyelarasan.


Polis Terengganu lakukan rondaan lebih kerap, pastikan keselamatan penduduk dan harta terjamin

KEMAMAN, 7 Januari - Polis Terengganu sedia menambah jumlah anggota dan aset untuk ditugaskan ke setiap lokasi terjejas banjir jika situasi semakin buruk. Ketua Polis, Datuk Roslee Chik berkata, ia bagi memastikan keselamatan penduduk terjamin dan tiada sebarang kes jenayah dan kecurian ketika penduduk terjejas berada di PPS.

Rondaan dan sekatan jalan raya di kawasan banjir akan diadakan lebih kerap.

Orang ramai pula diminta memberi kerjasama kepada pihak berkuasa dan peka dengan situasi semasa banjir.

Datuk Roslee berkata demikian selepas Mesyuarat Pencapaian Kontinjen Terengganu sepanjang Tahun 2020 dan pemakaian pangkat pegawai di Kemaman.


Banjir Perak: 5 PPS masih aktif

PERAK, 7 Januari - Jumlah penduduk terjejas banjir terkini di Perak direkodkan seramai 449 penduduk daripada 132 keluarga. Sekretariat Jawatankuasa Pengurusan Bencana Negeri dalam satu kenyataan memaklumkan, tiga PPS ditutup adalah di SK Kuala Slim, PPS Dewan Bandaran Gopeng dan PPS Dewan MPTI Langkap.  Sementara itu, lima PPS yang masih dibuka adalah di daerah Hilir Perak, Kampar dan Hulu Perak.


Banjir Johor: 2,377 penduduk ditempatkan di 21 PPS

JOHOR, 7 Januari - Penduduk terjejas banjir di Johor berkurang kepada 2,377 orang. Ia membabitkan 591 keluarga di 21 pusat pemindahan sementara. Enam daerah terjejas, iaitu Segamat, Batu Pahat, Johor Bahru, Kota Tinggi, Kluang dan Mersing.  Kota Tinggi dengan 1,148 penduduk terjejas diikuti Kluang melibatkan 700 penduduk terjejas.  Mersing dengan (310), Segamat (89), Johor Bahru (83) penduduk terjejas. Manakala di Batu Pahat, seramai 47 penduduk dipindahkan.


Pemindahan penduduk terjejas banjir di Pantai Timur terus catat peningkatan

PANTAI TIMUR, 7 Januari - Jumlah penduduk terjejas di Pahang meningkat kepada 24,259 orang daripada 6,509 keluarga.

Kesemua mereka kini ditempatkan di 281 buah pusat pemindahan sementara (PPS).

Berdasarkan Portal Infobanjir JKM, jumlah penduduk terjejas di daerah Kuantan sebanyak 3,461 orang. Manakala daerah Maran, iaitu seramai 5,275 orang daripada 1,453 keluarga. Daerah-daerah membabitkan daerah Temerloh (5,766 orang), Lipis ( 2,551), Jerantut (2,455), Rompin (986), dan Bera (724).

Di Kelantan, seramai 4,780 penduduk daripada 1,277 keluarga berpindah ke 64 PPS di lima jajahan.

Paling ramai dipindahkan di Jeli dengan 1,688 penduduk membabitkan 491 keluarga berada di sembilan PPS.  Ini diikuti Kuala Krai (1,455), Gua Musang (726), Pasir Mas (469), dan Tanah Merah (442 orang).  Sementara itu, 475 daripada 120 keluarga di Kg Mambong, Kuala Krai terperangkap apabila air sungai Kelantan naik mendadak.

Sementara itu di Terengganu, 37 PPS masih dibuka merekodkan pertambahan 4,043 penduduk daripada 1,039 keluarga melibatkan lima daerah. Menerusi Laporan Bilik Gerakan Sekretariat Jawatankuasa Pengurusan Bencana Negeri Terengganu, Daerah Kemaman menjadi daerah yang paling terjejas dengan merekodkan perpindahan seramai 3,046 penduduk daripada 748 keluarga.


PKPD Asrama Pekerja Westlite dilanjutkan sehingga 22 Januari

KUALA LUMPUR, 6 Januari- Kerajaan bersetuju melanjutkan Perintah Kawalan Pergerakan Diperketatkan (PKPD) di Asrama Pekerja Westlite, Taman Perindustrian Tampoi Jaya, Johor Bahru sehingga 22 Januari ini.Menteri Kanan (Keselamatan), Datuk Seri Ismail Sabri Yaakob menerusi kenyataan media memaklumkan ia berikutan kadar kebolehjangkitan COVID-19 dalam kalangan penghuni di asrama itu masih tinggi.

Setakat ini, 555 kes positif direkodkan daripada 1,303 ujian saringan yang dijalankan.

Dalam pada itu, Datuk Seri Ismail Sabri memaklumkan kerajaan bersetuju untuk melaksanakan Perintah Kawalan Pergerakan Bersyarat (PKPB) di submukim Ipoh, Perak bermula esok sehingga 20 Januari.Kementerian Kesihatan Malaysia mengesahkan terdapat 106 kes positif COVID-19 telah dilaporkan secara bertaburan di dalam submukim Ipoh.Daripada jumlah itu, sebanyak 89 kes adalah daripada jangkitan tempatan yang dilaporkan dalam tempoh 14 hari.